Israelgo Estatua eta Gaza autonomoa bereizten dituen Erez mugako pasagune luze eta zabalean zoazela —500 metro luze, 30 metro zabal—, presoen truke baten parte sentitzen duzu zure burua: soldadu eta bandera israeldarrak atzean utzi dituzularik, kilometro erdi oinez egin behar duzu, urrutira ageri diren polizia eta bandera palestinarren lerrora heltzeko. Pasagunea hesituta dago ezker-eskuin: israeldarren kontrolpeko eremu militarra eskuinean, palestinarren eremu autonomoaren hasiera ezkerrean. Jende armatua baino ez dago gerran dauden bi estaturen arteko muga dirudien eremu militar honetan.\nOinez pasatu ditut israeldarren bi kontrol zorrotz, Erezeraino ekarri nauen matrikula horidun taxiak mugaren alde israeldarrean gelditu behar izan baitu; matrikula zuria behar da Gazan sartzeko. Pasaportea eskatu, ordenadorean begiratu eta sorbaldan zintzilik dakardan poltsa miatu didate, bi bider. Garabi batek jasoa du automobil bat, mugazain batek azpiak ikuskatzen dizkion bitartean.\nAurrerago palestinarren hiru kontrol laxoago zeharkatu ditudanean, Gazan nago. Taxi bakarra dago, Gaza hirira joan nahi duten ni bezalako oinezkoari zerbitzua eskaintzeko gertu. Israelek mugak itxita ez dituen garaietan, ehundaka taxi kolektibo izaten dira zain arratsaldez, Israelen lan egin ondoren etxera datozen 40.000 gazatarrak garraiatzeko. Baina Gaza setiatua dago Mahane Yehudako atentatuaz geroztik, eta gazatar horiek lanera joan ezinik dira azken hiru asteotan.\nHirirako bidean berehala sentitzen duzu Gaza ez dela Zisjordania. Konturatu orduko errefuxiatu esparru bat zeharkatzen ari zara, Jabalia —Gazako errefuxiatugune handiena (89.000 lagun), 1987ko abenduan Intifada piztu zen gunea—, eta umeak oinetakorik gabe ikusten dituzu asfaltatu gabeko kaleetan. Gaza hiriaren sarreran, bukatu gabeak diruditen etxe grisak, eta hautsa trinko airean.\nBaina hirigunera eta hondartza aldera hurbildu ahala hiri berriago bat sumatzen hasten zara. Hormirudi erraldoi batetik agur egiten dizu Arafat irribarretsuak, Omar al Mukhtar errepide nagusiko parketik. Eraikin berri eta handiek egiten dizuten itzala eskertzen duzu: Palestinako Agintaritzaren ministerioak, UNRWAren (errefuxiatu palestinarren ardura duen Nazio Batuetako erakundea) egoitza nagusia, 10-12 solairutako etxebizitza-dorre batzuk, "Palestinian Airlines" konpainiaren egoitza zabaldu berria... Hegazkinek euren lurraldean lur hartu ezin duten kasu bakarra da munduan hegazkin konpainia honena: Egiptotik Jordaniarako (eta alderantziz) hegaldiak baino ez dituzte egiten Palestinako Hegazkin Konpainiako bi hegazkinek, israeldarrek Gazako aireportua zabaltzeko baimena noiz emango zain.\nMediterraneo itsasoaren olatuek musukatzen duten hondartzaren lehen lerroan, arrain txikitan ari bide diren txalupatxoei begiratzen diete luxuzko hotel eta jatetxeek: Palestine Hotel, Beach Hotel, Al Andalus Restaurant... Baina ez duzu turista girorik usaintzen. Hotelak hutsik daudela imajinatzen duzu, eta hondartzak zikin daudela badakizu.\nHondartzako lehen lerroan dago, hoteletatik ekialdera, Arafaten erresidentzia hesitua ere. Bunkerra. Gotorlekuaren sarrerara heldu baino berrehun metro lehenago, atzean hiru metrailadore dituen jeep-ean talaian dituzu zaindariak.\nEta hondartzako lehen lerroan dago, hoteletatik mendebaldera, Al Shati errefuxiatu esparrua ere; Beach Camp, Hondartza esparrua. Hondartzako luxuzko hoteltzarren alde-alde bizi dira errefuxiatuok, hiriaren hondakinak bailiran, zortzi-hamabi laguneko familiak bi logelatako etxoletan. Gazan errefuxiatuak gehiago dira jatorrizko gazatarrak baino: 700.000 errefuxiatu, eta 250.000 jatorrizko.\nItsasoak opari dakarren haize gazia atzean utzi eta Omar al Mukhtar errepide zabal sargoritsuan gora Gaza zaharrerantz joz gero, astoek tiratako gurdien joan-etorri nahasiak erdian harrapatuko zaitu, automobilak ere astoen abiadan higitzera behartuta dauden kaleetan. Agerian begiak baino ez dituzten emakumeak gurutzatzen hasiko zara, gehienek burua estaltzen dien zapiaren azpian aurpegi osoa erakusten badute ere, eta nekez egokituko zaizu prakadun emakumerik Gazan. Etxeek ez dizute jada gerizpe handirik eskainiko.\nBarazki eta fruta saltoki bihurtutako gurdiez beteta dago azoka, hiri zaharraren bihotzean. Geldirik daude asto eta gurdi gehienak, saltzeko gaiak erakusten. Asto ataskoa zer den ikasi dut: datilek eta mangoek azokagunean sartu nahi dute, eta meloiek irten egin nahi. Kosta zaie gero, korapiloa askatzen. Patatak, arbiak, lekak, tomateak, adreiluak, mahatsa, kutxa zaharrak, umeak... zer ez dute garraiatzen astoek.\nKale merkatu erraldoiaren traza hartu diot alde zahar osoari. Singer makinekin oinetakoak konpontzen ari dira zortzi zapatari meskita ondoko kalean, elkarren segidan denak. Eliza erromanikoa izana da Omar meskita. Tenpluaren hormetako baten kontra urrezko bitxien denda besterik ez. Norentzat hainbeste urre, turista bakar bat ere topatu ez dudan hiri txiro honetan? Ez daukat nori galdetu.\nMangoa bide da Gazako fruta nazionala. Fresko zerbitzatuko dizute zukua, kale estuotako zuku saltoki anitzetako edozeinetan. Ito arte edango nuke: bero heze honek izerdi patsetan nauka heldu naizenetik, praka bakeroak izterretara itsatsirik. Egarria asetzea, albiste. Argila-kearen, espezieen, barazki freskoen eta fruta-zukuen usaina, usain arabiar maitagarria, bero saparekin eta hauts harrotu gogaikarriarekin nahasten dira Gaza zaharrean.\nPlaza berria, Palestina Enparantza, eraikitzen ari dira azoka ondoan, Udaletxearen aldamenean. Edo ari ziren, aspaldian geldirik baitaude obrak: Israelek ezarritako blokeoa dela-eta Egiptotik jaso beharreko lehengaiak ekarri ezinik daude. Gaza autonomoa da, baina ez inork ez ezerk ezin du ez sartu ez irten israeldarren bedeinkaziorik gabe.\nGaza hirian daude Palestinako Agintaritzaren erakundeetako egoitza nagusiak. Kostaldean da Lehendakaritzaren egoitza eta bere inguruan dira segurtasun indar batzuen guneak ere, Arafaten itzala den eliteko 17 Indarrarena kasu. Agintaritzako Ministerioak hiriaren alde berrian daude, etxe berritan gehienak, 1994an Palestinako Agintaritza Gazan sartu zenean inauguratuak.\nGaraiz heldu naiz hitzordura, baina ordubete berandu etorri da Intizar Wazir, atzean hiru bizkarzain armatu dituela. Badu aitzakia:\n— Barkatu, baina presidenteak deitu eta presaka joan behar izan dut bere egoitzara. Ezin izan dut orain arte etorri —desenkusatu egin zait Arazo Sozialetarako ministroa apaltasun harrigarriz.\n50 bat urteko emakume sendoa da Intizar Wazir. Ilea labur moztua du, izurtua, eta begiak nahiz ezpainak makillatuta ditu. Kolorezko koadrotako gona darama, eta jakaren azpian ageri zaion elastikoaren gainetik lepokoa nabarmentzen zaio. Mendebaldeko erara jantzi, orraztu eta apaintzen dela esango nuke.\nIntizar Wazirrek sona handia du palestinarren artean. Fatah alderdiko lehen emakume militantea izan zen, Palestinako Askapenerako Erakundeko (PAE) kide izan da sorreratik eta munta handiko ardurak izan ditu erbesteko erresistentzian. Ez da "barrukoa", "itzulitakoa" baizik: Autonomiarekin Tunisiatik itzuli direnetakoa alegia, Arafaten konfiantzako taldekoa. Kuwaiten, Libanon, Sirian, Tunisian eta beste hainbat herri arabiarretan PAErentzat lanean ibili ondoren, 1994tik ministro da Intizar Wazir. Umm Jihad ere esaten diote, Borrokaren Ama.\nBorrokaren Aita (Abu Jihad), bere senar Khalil —Arafaten laguntzaile hurbilekoena, PAEren adar militarraren arduradun nagusia—, begien aurrean hil zioten Intizarri, 1988ko udaberrian.\nIsraeldarrek Abu Jihad zuten, PAEren arduradun militarra zenez, egunetik egunera indartzen ari zen Intifadaren erantzule nagusitzat. Martxoaren 7an palestinarrek Israelgo arma nuklearren planta bati eraso zioten. Gerrillari palestinar guztiak hil ziren atentatu saioan, baina ekintzak oihartzun handia izan zuen nazioartean, Israel ipurdia airean utzi baitzuen, arma nuklearrekin ari zela nabarmenduz. Israelgo Gobernuaren kabinete txikiak, Yitzhak Rabin Defentsa ministro zela, Khalil Wazir hiltzea erabaki zuen.\nApirilaren 12an, sakelan pasaporte libanoarra zuten Mossadeko hiru agente Tunisiara heldu ziren. Alokaturiko bi minibus eta kamioneta bat hartuta itsasertzera joan ziren hilaren 15-16 arteko gauean, Israelgo Itsas Armadaren ontzi batetik zodiacetan lehorreratutako eliteko 30 agente jasotzera. Goizaldeko ordu batean Tunisiako Sidi Bou Said auzunean sartu ziren, Wazir senar-emazteak bi urteko semearekin bizi ziren auzunera. 22 israeldar kamionetaren eta furgonetaren barruan geratu ziren, ezer oker joanez gero PAEko gizonei edo zaindari tunisiarrei aurre egiteko gertu. Beste zortziak, buruak estalita, Wazirtarren etxera sartu ziren ordu bata eta erdian, subfusilak eta pistolak ondo koipeztatuta inondik ere. Hiru gizon gorpu utzi zituzten atarian: zaindari palestinarra, zaindari tunisiarra eta Khalil Wazirren txoferra.\nJaikita zeuden artean Khalil eta Intizar. Intifadako Lidergo Nazional Batuarentzako mezua idazten ari zen Khalil, etxepeko zalapartak eta tiro hotsek tentuan jarri zuten arte. Pistola hartu eta logelaren atera inguratu zen, emaztea bizkarrean. Atea ireki eta eskaileratan gora kaputxadun armatuak zetozela ikusirik, tiro bat egin zuen. Bere azken ekintza. 67 bala sartu zizkioten gorputzean. Intizar zain geratu zen, bera noiz hilko.\nIntifadaren sinbolo bilakatu zen Abu Jihad eta, israeldarren helburuaren kontra, indarra eta batasuna eman zion altxamendu palestinarrari hilketak. Arafaten ondoren, posterretatik irribarre sarrien egiten diguna Abu Jihaden bibote handia da.\n— Nahiago dut horretaz ez mintzatu.\nOdolaren kolorea hartu dute Intizarren begiek, senarraren hilketaz hitz egin nahiko lukeen galdetu diodanean. Gaiaz beste egin dugu.\n— Zer diozu Agintaritzari leporatu zaion ustelkeriari buruz?\n— Ministro batek bere etxeko beroketa sistema diru publikoarekin ordaindu duelako mundu mailako eskandalua egin da. Akatsak egon dira, baina ustelkeriarik ez. Ez behintzat hedabideek ikusarazi nahi izan duten neurrikoa.\n— Baina Gobernuko ia ministro guztiek, zuk ere bai, Arafaten esku utzi berri dituzue zuen karguak, ustelkeria salaketa horiek direla eta.\n— Lehendakariari erabakitzeko askatasuna emateagatik izan da. Baina ez dut uste, oraingoz bederen, aldaketarik egingo duenik kabinetean.\n— Arafatek aginte osoa bere eskuetan omen du; diktadore ere deitu izan diote.\n— Pertsona ona da Arafat. Orain, kontuan hartu behar da militarra dela, eta egia da militarren erara egiten dituela zenbait gauza. Baina ez da, inolaz ere, diktadore bat.\nAlde egin aurretik bere prentsa arduraduna aurkeztu dit ministroak, "nahi dudan guztian" lagunduko didala aginduz. Ministerioari buruz nahi dudan informazio guztia emateko prest dagoela ulertu diot ministroari. Baina ez.\n— Zer egiteko asmoa duzu Gazan? Zure gidariak izango gara —esan dit Heider 35 bat urteko beltzaranak, bere bulegoko mahaian eserita, Salim laguntzaile burusoila, hamar bat urte zaharragoa, alboan duela.\n— Hiritik kanpoko errefuxiatu esparru bat ezagutu nahi nuke bihar. Khan Younis, esate baterako —harri eta zur nago; Gobernu palestinarreko bi funtzionario nire esanetara ditut.\n— Khan Younisera? Primeran! Khan Youniskoa da Salim, berak lagunduko dizu. Infernua ezagutu nahi duzu? Salimek eramango zaitu infernuko zulora! —irri karkailaz abiatu da Heider.\n— Imanolek ezagutzen du infernua dagoeneko! —begi irriñoz ari da Salim—. Infernua hau da: Gaza. Zerua eta infernua baldin badaude, egon seguru gazatar guztiok zerura joango garela, infernuan ordaindu beharreko guztiak ordaindu baititugu bizitza honetan.\nInfernua ez dakit, pentsatu dut neure kabutan, baina kartzela bai. Israeldarren baimen berezirik gabe Gazatik irten ezin duzuen milioi bat palestinarrontzat, autonomian bizi izanagatik autonomia bereko beste herrietarako —Ramalla, Jeriko, Hebron— giltza ukatzen dizueten gazatarrontzat, Salim, espetxe handi bat da zuen Gaza hau, batzuetan zeru eta bestetan infernu den Gaza maitagarri hau.


Gipuzkoan 2013 martxoaren 4tik aurrera, tarifa bateratuko sistema bat dugu, Mugi sistema.\nMugi sistemari esker, ordaintzeko euskarri bakarra erabiliko da garraiobide guztietan, hau da, txartel bakar batekin Gipuzkoako garraio publiko guztietan bidaiatu ahal izango dugu. Txartel bakarra Lurraldebus txartelaren nolabaiteko bilakaera da, eta biak garraio publikoetan erabil daitezke zerbitzu berbera ematen dutelako.\nOrdaintzeko modu komuna: Txartel bakarra garraiobide guztietarako.\nTarifa-sistema eta eremuak bereizteko sistema komunak: Kostu berbera garraiobide ezberdinetan egindako bidaietarako, eta tarifa bateratuak eremu-aldaketaren bat barne hartzen duten ibilbideetarako.\nErabileraren araberako deskontuak: Zenbat eta gehiago erabili garraio publikoa, orduan eta merkeago.\nGarraio-aldaketak baldintza onetan: Garraiatzaile berarekin egindako bidaietan, garraio-aldaketak doan izango dira, eta deskontuak aplikatuko dira garraiatzaile ezberdinekin egindakoetan.\nMugi Sistemaren helburua da garraio publikoa gehien erabiltzen dituztenak saritzea, eta horregatik, erabiltzaile horiek deskontu handiagoak izango dituzte.\n1 – 20 bidaia: % 45eko deskontua noizbehinkako txartelaren aldean.\n21 – 50 bidaia: % 56ko deskontua noizbehinkako txartelaren aldean.\n51 bidaia edo gehiago: % 90ko deskontua noizbehinkako txartelaren aldean.


Ibai-Artek ‘Elkarrekin lortuko dugu’ liburuxkak jarri ditu haurren eta nagusien eskura | Mondraberri Arrasateko Ataria\nHasiera Albisteak Ibai-Artek ‘Elkarrekin lortuko dugu’ liburuxkak jarri ditu haurren eta nagusien eskura\nTestua eta argazkiak: Ibai-Arte. Bizi dugun egoera apur bat arindu nahian, batez ere martxoaren 13az geroztik etxean dauden guztiei, Ibai-Artek liburuxkak jarri ditu haurren eta nagusien eskura denda batzuetan.\nLiburuxka hauek doakoak dira eta ariketak, eskulanak, marrazkiak, denbora-pasak eta abar dituzte, guztien konfinamendua arintzeko eta alaitzeko asmoarekin. Oraingoz Azpilikueta, Feli eta Elkoro dendetan aurki ditzakezue, baina asmoa beste denda batzuetan ere banaketa handitzea da.\nEkimen hau Aretxabaletan hasi zen Kiloka denda, Gu Haziak Gara eta Raijin estudioko lankideekin batera eta Ibai-Artek Arrasateko haurrei liburuxkak izateko aukera eskaini nahi izan die.\nEkimena Aretxabaletan hasi zen Kiloka dendaren, Gu Haziak Gara eta Raijin estudioko lankideekin batera eta Ibai-Artek Arrasateko bezeroei horiek eskuratzeko aukera eman nahi izan die. Dinamikarekin jarraitzeko eta ale gehiago egiten jarraitzeko, folioak, grapak, begiztak, soka, etab. bezalako materialak biltzen dira. Dohaintza egin nahi izanez gero, Lararekin harremanetan jarri 648128653 telefonoan edo iniciativa.elkarrekin@gmail.com helbide elektronikoan.\nELKARREKIN LORTUKO DUGU!!


Irekia Eusko Jaurlaritza - Gobierno Vasco :: EHAA xedapena 201706261\nGaiak: ARAUDIAK; PROZEDURA ADMINISTRATIBOA; GRADUATU ONDOKO IKASKETAK; TITULU AKADEMIKO ETA PROFESIONALAK; UNIBERTSITATE-IRAKASKUNTZAK\nXedapenaren zenbakia: 201700274\nHurrenkenaren zenbakia: 201706261\n2009/01/29an argitaratutako 2009/01/20ko 200900011 DEKRETUA indargabetzen du\n2012/10/31n argitaratutako 2012/10/16ko 201200205 DEKRETUA indargabetzen du\nDekretu hau onartzen da indarrean dagoen Autonomia Estatutuaren 16. artikuluak euskal erakundeei ematen dizkien eskumenen esparruan –artikulu horren arabera, Euskal Autonomia Erkidegoaren eskumenekoa da irakaskuntza bere luze-zabalean, maila eta gradu guztietan– eta arau hauekin bat: Konstituzioaren lehen xedapen gehigarria; Unibertsitateei buruzko abenduaren 21eko 6/2001 Lege Organikoa –apirilaren 12ko 4/2007 Lege Organikoak aldatua–, eta Euskal Unibertsitate Sistemaren otsailaren 25eko 3/2004 Legea. Hori guztia ezertan eragotzi gabe Konstituzioaren 27. artikulua eta bera garatzen duten lege organikoak, ez eta Konstituzioaren 149.1.30 artikuluak Estatuari ematen dizkion eskumenak ere.\nApirilaren 12ko 4/2007 Lege Organikoak, zeinak abenduaren 21eko 6/2001 Unibertsitateei buruzko Lege Organikoa aldatzen duen, irakaskuntza nahiz titulu unibertsitario ofizialen egituraketa berria ezarri zuen.\nEuskal Unibertsitate Sistemaren otsailaren 25eko 3/2004 Legearen 48. artikuluak eta Unibasq-Euskal Unibertsitate Sistemaren Kalitate Agentziari buruzko ekainaren 28ko 13/2012 Legeak (aurrerantzean, «Unibasq» soilik) Unibasq-i esleitzen diote Euskal Autonomia Erkidegoan egoitza soziala duten unibertsitateen titulazioak ebaluatzeko eskumena.\nBi dira unibertsitate alorreko eskumen autonomikoa zedarritzen duten errege-dekretuak: 1393/2007 Errege Dekretua, urriaren 29koa, unibertsitate-ikasketa ofizialen antolaketa ezartzen duena, eta 99/2011 Errege Dekretua, urtarrilaren 28koa, doktoretzako ikasketa ofizialak arautzen dituena. Bi dekretu horien geroko aldaketak –Unibertsitate, Zentro eta Tituluen Erregistroan inskribatutako tituluen egiaztapenaren segimendua nola egin eta nola berritu arautzen duena; unibertsitate-titulu ofizialen egiaztapena berritzeari buruzkoa, eta unibertsitateak eta unibertsitate-zentroak sortu, aitortu, baimendu eta egiaztatzeari buruzkoa– jatorriko testuan txertatu, eta testu horren parte nahitaezkoa dira.\nUrriaren 29ko 1393/2007 Errege Dekretuak, halaber, bere 24.3 artikuluan ezartzen duenez, Europako Batzordeak ezarritako kalitate-irizpideak eta -estandarrak betetzen dituzten kalitate-agentziei dagokie titulazio ofizialak egiaztatzea, betiere Goi Mailako Hezkuntzaren Kalitatea Segurtatzeko Europako Elkartean (European Association for Quality Assurance in Higher Education, ENQA) erabateko eskubidezko kideak izatea ahalbidetuko dien kanpo-ebaluazio bat gainditu ondoren eta Kalitatea Bermatzeko Agentzien Europar Erregistroan (European Quality Assurance Registry, EQAR) izena eman ondoren.\nUnibasq-ek 2014ko azaroan eman zuen izena EQAR erregistroan, ENQAren egiaztapena lortu ondoren. Aitorpen horrek, beraz, eskumen-titulua ematen dio Agentziari graduko eta graduondoko titulu ofizialak egiaztatzeko, Euskal Unibertsitate Sistemaren Legeak berak agindutako eran.\nHorri jarraituz, gradu, master eta doktoregoko unibertsitate-tituluen egiaztapena berritzeko prozedura eta epeak ezartzen dituen urriaren 16ko 205/2012 Errege Dekretua onartu zen.\nGerora, Doktorego Ikasketa ofizialak arautzen dituen urtarrilaren 28ko 99/2011 Errege Dekretua argitaratzearen ondorioz, V. kapitulua indargabetu zen, doktorego-ikasketei buruzkoa baita.\nAipatzekoa da orobat 351/2010 Dekretua, abenduaren 28koa, Euskal Autonomia Erkidegoko Unibertsitate, Ikastetxe eta Unibertsitate Irakaskuntzen Erregistroa sortzen duena.\nUnibertsitateak eta unibertsitate-zentroak sortu, aitortu, baimendu eta egiaztatzen dituen maiatzaren 29ko 420/2015 Errege Dekretua, bestalde, unibertsitatearen legegintza-arloaren arau-esparruaren barnean dago, batez ere III. kapitulua, egiaztapen instituzionalari buruzkoa, zuzenean eragiten baitio titulazioen egiaztapenari.\nAzkenik, maiatzaren 13ko 195/2016 Errege Dekretuak Doktorearen Unibertsitate Tituluaren Europako Gehigarria emateko betekizunak ezarri zituen.\nTitulazioen egiaztapena berritzeari buruzko arau erregulatzaileak sartu dira dekretu honetan, horrela EAEn testu bakarra eta bateratzailea izan dadin unibertsitate-irakaskuntza ofizialak ezartzea eta kentzea baimentzeko prozesua arautzeko unean.\nModu berariazkoan, unibertsitate-prestakuntzaren euskal esparru sendo, berritzaile eta jasangarri bat sendotzeko zutarriak jartzen ditu Dekretuak. Esparru horren oinarrizko xedeak hauxe behar du izan: Euskal Autonomia Erkidegoaren beharrizan sozioekonomikoei erantzun egokia emateko moduan egongo den eta gaitasun-maila handia izango duen giza kapitala prestatzea. Beste alde batetik, aintzat hartu behar ditu euskal hezkuntza-sistemaren bereizgarritasunak eta indarguneak, eta euskal gizartearenak eta, oro har, europar gizartearenak ere bai.\nHori dela eta, Dekretuak dio Euskal Autonomia Erkidegoko gradu, master eta doktoregoko unibertsitate-ikasketa ofizialak definitzerakoan eta antolatzerakoan men egin beharko zaiela Goi Hezkuntzako Europar Eremua funtsatzen eta gobernatzen duten printzipio eta irizpideei. Bestalde, aipatzen da irakaskuntza hauetan aintzat hartu beharko dela Euskal Autonomia Erkidegoaren egitura sozioekonomikoa eta halaber jaso beharko direla bertako lan-merkatuaren potentzialtasunak eta beharrizanak eta, graduondokoen kasuan, baita jadanik finkatuta dauden ikerketa-lerroak ere.\nGainera, Euskal Autonomia Erkidegoko unibertsitate-graduetan zenbat ECTS kreditu eman behar diren zehazten da, arauz kreditu-kopuru handiagoa behar duten graduko ikasketa ofizialetan salbu. Euskal Autonomia Erkidegoan ematen diren Goi-mailako Lanbide-heziketako titulazioetako unibertsitate-graduko ikasketen aitorpena ere arautzen da.\nBestalde, hiru bektore proposatzen dira graduko eta graduondoko titulazioekin erlazionatuta, Euskal Unibertsitate Sistemaren gaur egungo eta etorkizuneko eskaintzan aurrera egiteko ardatz gisa: metodo eta metodologia berritzaileetan oinarritutako prestakuntza, nazioartekotzea eta enpresa eta erakundeekiko harremanak.\nDekretuak, azkenik, irizpide osagarri batzuk jasotzen ditu Euskal Unibertsitate Sistemaren unibertsitate-ikasketen ezaugarriak bektore horien arabera zehazteko.\nDekretu honen aurrekaria urtarrilaren 29ko 11/2009 Dekretua da, Gradu, Master eta Doktorego tituluak lortzeko gauzatu behar diren unibertsitate-ikasketa ofizialak ezartzeari edo kentzeari buruzkoa. Dekretu berrian proposatzen diren aldaketek 11/2019 Dekretuaren artikulu gehienei eragiten dietenez, xedapen honen bidez hura indargabetzea eta haren ordez dekretu berria idaztea erabaki da.\nOndorioz, Hezkuntzako sailburuaren proposamenez, Euskadiko Unibertsitate Kontseiluak eta Unibertsitate Irakaskuntza Publikoa Koordinatzeko Kontseiluak emandako txostena eta Euskadiko Aholku Batzorde Juridikoak adierazitakoa aintzat hartuta, eta Eusko Jaurlaritzako Gobernu Kontseiluak 2017ko abenduaren 19an egindako bilkuran proposamena eztabaidatu eta onartu ondoren, honako hau\n1.– Dekretu honen xedea da finkatzea zer irizpide orokor bete behar dituzten Euskal Autonomia Erkidegoan egoitza soziala duten unibertsitateek gradu, master eta doktorego tituluak lortzeko egin behar diren unibertsitate-irakaskuntza ofizialak ezar daitezen edo ken daitezen eskatzeko, eta, horrekin batera, Euskal Herriko Unibertsitateak bete behar dituen irizpide espezifikoak finkatzea.\n2.– Dekretuaren xedea da, halaber, prozedura hauek arautzea: Euskal Autonomia Erkidegoan egoitza soziala duten unibertsitateetako ikasketa-planei buruz Unibasq-ek landu behar duen txostenaren prozedura; gradu, master eta doktorego titulu ofizialak lortzeko egin behar diren unibertsitate-ikasketa ofizialak ezartzeko –eta, hala badagokio, kentzeko– baimena emateko prozedura, eta titulu horien egiaztapena berritzeko prozedura.\n2. artikulua.– Euskal Unibertsitate Sistemaren titulu ofizialen eskaintzaren harmonizazioa.\n1.– Euskal Autonomia Erkidegoan egoitza soziala duten unibertsitateek gradu, master eta doktorego tituluak lortzeko egin behar diren unibertsitate-ikasketa ofizialak ezartzeko baimena eskatzen dutenean eta Eusko Jaurlaritzan unibertsitateen alorreko eskumena duen sailak horretarako baimena ematen dienean, baimen horrek Euskal Unibertsitate Sistemaren titulu-eskaintzaren harmonizazioa bilatuko du, osagarritasunaren eta jasangarritasunaren aldetik. Eskaintza jasangarria izango da demografiaren, hezkuntzaren, lanaren eta Goi Hezkuntzako Europar Eremuaren joerek gaur egun ezarri dituzten eskakizunei erantzun egokiena emateko gai dena, baita Euskal Autonomia Erkidegoaren arazo estrategikoei aurre egiteko gai dena ere, bereziki gazteen lanari eta biziberritze ekonomikoari lotutakoei. Euskal Unibertsitate Sistemako unibertsitateek eta haien sail eskudunek, bestalde, Erkidegoaren eskaintza akademikoa osorik hartuta harmonikoa dela begiratuko dute, alegia: titulazioen eskaera sozialaren aldetik justifikaziorik ez duten errepikapenak ez izatea, ezta eskaintzan gabezia nabariak ez izatea ere. Alde horretatik, unibertsitate bakoitzaren titulazioen eskaintza bere zentro eta campusen egituraren araberakoa izan behar da, irizpide nagusia beti eskaintzaren kalitatea dela, eta Euskal Unibertsitate Sistemaren ondoriozko titulazio-katalogoa osagarria izan behar da.\n2.– Gradu, master eta doktoregoko unibertsitate-ikasketa berrien proposamenak egiteko eta haiek ezartzeko baimena emateko orduan, Euskal Unibertsitate Sistemaren eskaintza hartuko da kontuan. Jada badagoen eskaintza errepikatzera datozen ikasketa berrien proposamenak bereiz aztertu eta onartuko dira, eskaera sozialak baldintzatuta eta Eusko Jaurlaritzan alorreko eskumena duen sailak ezartzen dituen bestelako irizpide objektiboek baldintzatuta.\n3.– Gradu, master eta doktoregoko unibertsitate-ikasketa ofizialak ezartzea proposatzeko orduan, gizartearen nahiz ikasleen aldetik benetako eskaera dagoela hartuko da kontuan. Eskaera horrek kanpoko ikerketak eta bermeak izan behar ditu oinarri. Bereziki eskaera urria izan arren euskal gizartearen beharrei erantzuteko behar diren titulazioak aztertuko dira. Lehen aldiz proposatzen diren gradu, master eta doktoregoko unibertsitate-ikasketa ofizialen kasuan, ikasle sartu berrien eskaeraren aurreikuspenak azken urteetan antzeko tituluetan egondako eskaera aipatu beharko du.\n4.– Proposatuko diren gradu, master eta doktoregoko unibertsitate-ikasketa ofizialek Euskal Autonomia Erkidegoko egitura ekonomikoa izan beharko dute kontuan, eta bertako lan-merkatuaren potentzialtasunak eta beharrizanak jaso, eta, graduondokoen kasuan, baita jadanik finkatuta dauden ikerketa-lerroak ere. Horretarako, langileekin eta, oro har, titulazioari begira esanguratsua izan daitekeen ingurune profesionalarekin elkarrizketa ireki bat izateko komenigarriak iruditzen zaizkion mekanismoak sortuko ditu titulazioaren ardura duen zentroak; graduondokoen kasuan, gainera, ikerketaren ingurunea ere aintzat hartu behar da.\n5.– Unibertsitateek, eskura dituzten finantza- nahiz giza baliabideak kontuan harturik, proposatu duten titulazioaren bideragarritasuna eta jasangarritasuna justifikatu beharko dute.\n3. artikulua.– Unibertsitate-irakaskuntza ofizialen euskal esparrua.\n1.– Euskal Autonomia Erkidegoko gradu, master eta doktoregoko unibertsitate-ikasketa ofizialak definitzerakoan eta antolatzerakoan men egin beharko zaie Goi Hezkuntzako Europar Eremua funtsatzen eta gobernatzen duten printzipio eta irizpideei.\n2.– European Credit Transfer System (ECTS) aplikatuko da, ikasketa-programaren helburuak betetzeko ikasleak egin behar duen lan-kopurua neurtzeko. Neurri-unitate horretan, irakaskuntza teorikoak eta praktikoak sartzen dira, bai eta bideratutako beste jarduera akademiko batzuk ere, barne direla ikasketa-planetako gai bakoitzari dagozkion berezko prestakuntza-helburuak lortzeko ikasleak sartu behar dituen ikasketa- eta lan-orduak.\n3.– Aldaketa bat bultzatuko da irakasteko metodologietan, ikaslearen ikasketa-prozesuan zentratuko baitute beren helburua, bizitza osoan zehar luzatzen den testuinguruan. Eredu horretan, egokiro konbinatuko dira irakaskuntza teorikoa, praktikak, mintegiak, irakurketa osagarriak eta ikaskuntzarako beste baliabide batzuk, bai eta ikasgelako eta ikasgelatik kanpoko irakaskuntzak ere.\n4.– Arreta berezia jarriko zaio Goi Hezkuntzako Europar Eremuaren arloan ikasle, irakasle eta Administrazio eta zerbitzuetako langileen mugikortasuna sustatzeari.\n5.– Euskal Autonomia Erkidegoko graduko unibertsitate-ikasketa ofizialek 240 ECTStan egituratuta egon behar dute, kreditu-kopuru handiago batez araututa dauden titulazioak izan ezik.\n6.– Euskal Autonomia Erkidegoan ematen diren graduko unibertsitate-ikasketa ofizialak definitzerakoan, Goi-mailako Lanbide-heziketako titulazioen 60 ECTS aitortu ahalko dira, gehienez.\n4. artikulua.– Unibertsitate-irakaskuntza ofizialen kategoriak.\n1.– Aurrekoaz gain, gizartea jakitunago egon dadin Euskal Unibertsitate Sistemaren ezaugarriez, Euskal Autonomia Erkidegoko gradu, master eta doktoregoko unibertsitate-ikasketa ofizialen eskaintza zenbait kategoriatan banatuko da, honako hiru bektore hauen arabera:\n– metodo eta metodologia berritzaileetan oinarritutako prestakuntza,\n– enpresa, instituzio eta beste erakunde batzuekiko harremanak.\nHiru bektoreotan oinarritutako prestakuntza-eskaintzaren kategoriak finkatzeko, oinarrizko maila, tartekoa eta aurreratua planteatuko dira. Unibertsitateen alorreko eskumena duen sailburuaren agindu baten bidez ezarriko dira maila horiek esleitzeko betekizunak. Unibasq agentziak, bestalde, haien ziurtapena egiteko protokoloak eta prozedurak garatu eta publiko egingo ditu.\n2.– Metodo eta metodologia berritzaileetan oinarritutako prestakuntzaren bektoreak irakaskuntzan txertatu beharreko metodologia aktiboen ezaugarriak definituko ditu, metodologia horiek ikaslearen ikasketa-prozesuan zentratuko baitute beren helburua, bizitza osoan zehar luzatzen den testuinguruan.\n3.– Nazioartekotzearen bektoreak nazioarteko ikasleen inkorporazioaren ezaugarriak definituko ditu, bai eta ikasleen mugikortasuna ere eta Goi Hezkuntzako Europar Eremuaren arloan atzerriko unibertsitateekin batera antolatutako titulazioen edo titulazio bikoitzen eraketa.\n4.– Enpresa, instituzio eta beste erakunde batzuekiko harremanen bektoreak unibertsitateen eta enpresen arteko harremanen ezaugarriak definituko ditu, unibertsitate-agiridunek lan-merkatuan integratzeko behar dituzten konpetentziak garatzeko eta enplegu berriak sortzen laguntzeko.\n5. artikulua.– Emakumeen eta gizonen aukera-berdintasuna.\n1.– Gradu, master eta doktoregoko unibertsitate-ikasketa ofizialek emakumeen eta gizonen arteko aukera-berdintasuna sustatuko dute irakaskuntzan. Horrez gain, jakintzaren diziplina eta arlo guztietan ikasleek generoaren arabera modu parekatuan parte hartzea bultzatuko dute.\n2.– Era berean, irakaskuntzan nahiz jakintza-alorren gaineko ikerketa-lanetan genero-ikuspegia integratzea zainduko dute, baita hizkuntza modu sexistan ez erabiltzea eta Gizateriaren garapenean emakumeen jakintza eta haiek duten ekarpen soziala eta historikoa barneratzea ere.\n6. artikulua.– Euskara gradu, master eta doktoregoko unibertsitate-ikasketa ofizialetan.\n1.– Graduko unibertsitate-ikasketa ofizial guztietan eta haien ikasketa-planetan, oinarrizko prestakuntzako eta nahitaezko irakasgai guztiak euskaraz eta gaztelaniaz eskaintzeko moduan izango dira, hirugarren hizkuntzen kasuetan salbu.\n2.– Master eta doktoregoko ikasketen euskarazko eskaintza, oro har, gaztelaniazkoaren parekoa izango da, eta, horretarako, planifikazio egokia egin beharko da.\n3.– Funts publikoekin finantzaturiko gradu, master eta doktoregoko unibertsitate-ikasketa ofizialak ezartzean, euskara lehenetsiko da taldeak antolatzeko irizpidea gisa.\n7. artikulua.– Gradu, master eta doktoregoko unibertsitate-ikasketa ofizialetan hirugarren hizkuntza sustatzea.\n1.– Gradu, master eta doktoregoko unibertsitate-ikasketa ofizialek hirugarren hizkuntza ezagutu beharra aurreikusiko dute, titulazioaren konpetentzia orokorren artean. Hirugarren hizkuntza hori ingelesa izango da nagusiki, hizkuntza horretan garatzen baita zientzia gaur egun.\n2.– Hizkuntza horiek unibertsitateko jarduera akademikoetan erabiliko dira, maila egokian eta tituludunek titulu bakoitzean izango dituzten beharren arabera. Zehaztu beharko dira hizkuntza horien ikaskuntza erraztuko duten mekanismoak eta aurreikusi diren ebaluatzeko moduak.\n8. artikulua.– Espezializazioa edo dibertsifikazio mailakatua.\n1.– Graduko ikasketetan, oinarrizko prestakuntza orotarikoa lehenetsiko da, espezializazio goiztiarra saihestuz. Masterreko eta doktoregoko ikasketetan, aldiz, prestakuntza espezializatua lehenetsiko da, oro har.\n2.– Gradu, master eta doktoregoaren arteko lotura behar bezala planifikatu beharko da. Titulazioek hasierako espezializazio batera bideratutako prestakuntza-bideak eskain ditzakete graduan, eta ondoren, masterrean, espezializazio profesionalagoa edo ikertzaileagoa.\n9. artikulua.– Irakaskuntza erdipresentziala eta urrutikoa.\nEuskadiko unibertsitate-ikasketa ofizialen eskaintzak erantzuna eman behar die, ahal den neurrian, kolektibo jakin batzuek prestakuntza ez-presentzialaren alorrean dituzten beharrei. Alde horretatik, Euskal Unibertsitate Sistema osatzen duten unibertsitateek prestakuntza erdipresentzial eta urrutiko arautuak emateko eskaintza koordinatua bultzatu behar dute.\n10. artikulua.– Kalitatearen bermea.\nGradu, master eta doktoregoko unibertsitate-ikasketa ofizialek barne-kalitatea bermatzeko sistemak aurreikusi beharko dituzte, baliabideen kudeaketan etengabe hobetzeko printzipioan eta efizientziaren printzipioan oinarrituta. Hori dela eta, tituluen gaineko jarraipena eta egiaztapena erraztuko duten irizpideak, prozesuak eta mekanismoak zehaztuko dira.\n11. artikulua.– Ikasle sartu berrien kopurua.\n1.– Graduko unibertsitate-ikasketa ofizialek erakutsi beharko dute, gutxi gorabehera bada ere, proposatutako ikasketan 80 ikasle berri inguruk parte hartuko dutela, eta inoiz ez 30 baino gutxiagok, behar bezala arrazoitutako salbuespenak salbuespen, zeinek alorreko eskumena duen sailaren berariazko onarpena beharko duten.\n2.– Masterreko unibertsitate-ikasketa ofizialek erakutsi beharko dute, gutxi gorabehera bada ere, proposatutako irakaskuntzan 20 ikasle berri inguruk parte hartuko dutela, behar bezala arrazoitutako salbuespenak salbuespen. Salbuetsitako kasu horiek Eusko Jaurlaritzan alorreko eskumena duen sailaren berariazko onarpena beharko dute.\n12. artikulua.– Euskaraz eskaintzen diren graduko unibertsitate-irakaskuntza ofizialak.\nOinarrizko prestakuntzako eta nahitaezko irakasgaiak euskaraz eskaintzen dituzten graduko unibertsitate-ikasketa ofizialen kasuan, erakutsi beharko dute, gutxi gorabehera bada ere, proposatutako ikasketan 30 ikasle berri inguruk parte hartuko dutela, eta inoiz ez 20 baino gutxiagok, behar bezala arrazoitutako salbuespenak salbuespen. Salbuetsitako kasu horiek Eusko Jaurlaritzan alorreko eskumena duen sailaren berariazko onarpena beharko dute.\n13. artikulua.– Finantzaketa.\n1.– Euskal Herriko Unibertsitateak onartutako aurrekontuen kargura finantzatuko da Unibertsitatean ikasketa berriak ezartzea.\n2.– Euskal Herriko Unibertsitateak txosten ekonomiko xehatu bat aurkeztu beharko du bultzatu nahi duen titulazio bakoitzeko. Txostenean honakoak jasoko dira: azpiegitura materialari buruzko datuak, irakasleen eta ikertzaileen baliabideei buruzkoak, eta administrazioko nahiz zerbitzuetako langileei buruzkoak, eta finantzazio-iturriak.\n14. artikulua.– Gradu, master eta doktoregoko ikasketa-planak ebaluatzeko Unibasq-ek egin behar duen txostena lortzeko prozedura.\n1.– Unibertsitateak prestatu duen titulazio-memoria Unibertsitate Kontseilura bidaliko da, eta Kontseiluak egiaztatuko du planak betetzen dituela Unibertsitate-ikasketa ofizialen antolaketa ezartzen duen urriaren 29ko 1393/2007 Errege Dekretuaren eskakizunak. Ondoren, Unibasq-era bidaliko da titulazio-memoria, hark ebaluazio-txostena, nahitaezkoa eta erabakigarria, eman dezan.\n2.– Txostenaren funtzio nagusia izango da gradu, master eta doktoregoko ikasketa-planak ebaluatzea; alegia, baloratzea ea egokiak diren helburuen, edukien eta prestakuntza-programaren aldetik, eta bermatzea kudeaketa eta antolamendu eraginkorrak dituztela, eta prestakuntzarako laguntza-baliabide egokiak eta kalitate-sistema efizientea ere bai.\n3.– Unibasq-en Aholku-batzordeak landu eta onartuko ditu, oro har, txostena egiteko erabiliko diren ebaluazio-irizpideak, betiere kontuan harturik dekretu honetan xedatutakoa.\n4.– Arlo akademikoko adituek eta arlo profesionalekoek osaturiko batzorde batek egingo du beti ikasketa-planaren ebaluazioa. Aditu horiek ebaluatzaile independenteak izango dira, entzute handikoak, eta Ubibasq-ek aukeratuko ditu.\n5.– Eskaerarekin batera, agiri hauek aurkeztu behar dira:\na) Proposatzen den gradu, master eta doktoregoko unibertsitate-ikasketa ofizialari buruzko txosten justifikatzailea, dekretu honen eranskinaren arabera.\nb) Gradu, master eta doktoregoko unibertsitate-ikasketa ofizialak Estatuko edo atzerriko unibertsitateekin batera antolatzen badira, haiekin batera ikasketa horiek antolatzeko hitzarmena. Hitzarmen horretan zehaztu beharra dago, gutxienez, zer unibertsitatek izango duen ikasleen espedienteak gordetzeko ardura eta titulua ematekoa nahiz erregistratzekoa, bai eta zer prozedura erabiliko den ere ikasketa-planak aldatzeko edo deuseztatzeko. Atzerriko unibertsitateekin sinatutako hitzarmenen kasuetan, Euskal Autonomia Erkidegoko unibertsitateak beti zainduko ditu ematen dituen tituluen espedienteak.\n6.– Unibasq-ek txosten-proposamen bat egingo du, behar bezala arrazoitua, ikasketa-planaren alde edo, hala badagokio, egiaztatzeko eta baimentzeko nahitaez aldatu behar diren alderdiak adierazita. Unibasq-ek Unibertsitateari bidaliko dio txosten hori, 20 egun naturaletan alegazioak aurkezteko aukera izan dezan.\n7.– Aurkezten diren alegazioak eta dokumentuak azterturik, behin betiko txostena –aldekoa edo kontrakoa– landuko du Unibasq-ek. Jaurlaritzan unibertsitateen eskumena duen sailari, unibertsitate eskatzaileei, Unibertsitate Kontseiluko Idazkaritzari eta ministerio eskudunari bidaliko die txostena Unibasq-ek.\n8.– Txostena kontrakoa bada, errekurtsoa aurkeztu ahal izango du unibertsitateak Unibertsitate Kontseiluaren aurrean, egiaztapena ez onartzearen aurka.\n9.– Unibertsitate Kontseiluak ontzat jotzen badu egiaztapena ez onartzearen aurka aurkeztutako erreklamazioa, Unibasq-ek bere gain hartuko du Unibertsitate Kontseiluak ezarritako aditu-batzordeak ebaluazioaz seinalaturiko alderdi zehatzak berrikusteko lana.\n15. artikulua.– Graduko, masterreko eta doktoregoko unibertsitate-ikasketa ofizialak ezartzeko baimena lortzeko prozedura.\n1.– Dekretu honetan jasotzen diren irizpide espezifikoak kontuan hartuz Unibertsitate Kontseiluak aldeko egiaztapenaren ebazpena eman ondoren, Eusko Jaurlaritzan unibertsitateen alorreko eskumena duen sailak bertako sailburuaren agindu-proposamen bat landuko du, zeinaren bidez gradu, master eta doktoregoko unibertsitate-ikasketa ofizialak ezartzeko baimena emango baita. Agindu-proposamena Unibertsitateen Euskal Kontseiluari aurkeztuko zaio, ezagut dezan eta txostena egin dezan; Euskal Herriko Unibertsitatearen kasuan, Unibertsitateko Irakaskuntza Publikoa Koordinatzeko Kontseiluari ere aurkeztuko zaio.\n2.– Eusko Jaurlaritzan unibertsitate-alorreko eskumena duen sailaren baimen-agindua Unibertsitateari eta Estatuan unibertsitate-alorreko eskumena duen ministerioari bidaliko zaie, Unibertsitate, Zentro eta Tituluen Erregistroan (RUCT) inskribatzeko eskatuz.\n3.– Unibertsitateak unibertsitate-irakaskuntza ofizial baimenduen ikasketa-plana argitaratuko du Euskal Herriko Agintaritzaren Aldizkarian eta Estatuko Aldizkari Ofizialean.\nBehin hasiz gero RUCTn inskribatutako titulu ofizialetako ikasketen ezarpena, egiaztatutako ikasketa-planaren proiektua betetzeari buruzko jarraipena egingo du Unibasq-ek.\n17. artikulua.– Graduko, masterreko eta doktoretzako unibertsitate-ikasketa ofizialen egiaztapenari eusteko prozedura.\n1.– Aldiro-aldiro berritu beharko da gradu, master eta doktoregoko unibertsitate-ikasketa ofizialen egiaztapena, prozedura orokor edo berezi jakin baten bidez eta unibertsitateen alorreko eskumena duen sailburuaren agindu baten bitartez ezarritako epe batzuen barruan.\n2.– Prozedura orokorra.\na) Unibasq-en protokolo batek arautuko du egiaztapena berritzeko prozedura. Ikasketak ezartzeko prozedurarekin batera, baimena berritzea ere txertatuta egongo da ikasketa ofizialen egiaztapenari eusteko prozeduran, eta azken erabakia Unibertsitate-ikasketa ofizialen antolaketa ezartzen duen urriaren 29ko 1393/2007 Errege Dekretuko 24.2 artikuluak adierazitako epeen barruan hartu beharko da, prozedura ebazteko 1393/2007 Errege Dekretuko 27 bis artikuluak unibertsitateei esleitzen dien gehieneko epea aintzat hartuta.\nb) Prozeduraren abiapuntuan, Eusko Jaurlaritzan unibertsitateen alorreko eskumena duen sailean eskaera egin behar du unibertsitateak, unibertsitateen alorreko eskumena duen sailburuaren agindu baten bidez onartzen diren epeen barruan.\n3.– Prozedura berezia.\na) Egiaztapen instituzionala lortu duten zentroak dituzten unibertsitateek ez dute zertan aurreko artikuluko prozedura bete ematen dituzten titulazio ofizialen egiaztapenak berritzeko, egiaztapen instituzional horiek indarrean dauden artean.\nb) Egiaztatutako zentroari dagozkion unibertsitateko titulazio ofizial guztietarako, hauxe izango da Unibertsitate, Zentro eta Tituluen Erregistroko egiaztapena berritzeko data: Unibertsitate Kontseiluak emandako egiaztapen instituzionalari buruzko ebazpenarena.\na) Ebaluazioaren helburua da bermatzea tituluaren garapena bat datorrela egiaztaturiko ikasketa-planarekin (onartzen diren aldaketak barne), baliabide egokiak erabiltzen direla, eta era kontrolatuan egiten dela, tituluaren benetako hobekuntza sostengatzen duen kalitate-bermerako sistema baten laguntzarekin.\nb) Ebaluazioak segurtatu behar du informazio publiko garrantzitsu eta esanguratsua Euskal Unibertsitate Sistemako eragile interesdunen esku egotea.\n5.– Egiaztapenaren berritzea ez eskatzeak dituen ondorioak.\nEuskal Autonomia Erkidegoren eskumen-eremuko unibertsitateren batek erabakitzen badu ez aurkeztea unibertsitate-titulu ofizial baten egiaztapena berritzeko eskaera, tituluak ofizialtasuna eta balioa galduko ditu lurralde nazional osoan, bai eta baimendutako ikasketaren izaera ere, eta baja emango zaio dagokion erregistroan.\n18. artikulua.– Gradu, master eta doktoregoko unibertsitate-ikasketa ofizialak aldatzea eta kentzea.\na) Dekretu honetan aipatzen diren gradu, master eta doktoregoko unibertsitate-titulu ofizialak lortzeko egin behar diren ikasketa-planen aldaketak unibertsitateek onartu beharko dituzte, aldez aurretik Unibasq-ek txostena emanda, beren antolakuntza eta funtzionamendu arauei jarraituz. Proposatzen diren aldaketa horien onarpena edo ezespena Jaurlaritzan unibertsitateen eskumena duen sailari eta Estatuko ministerio eskudunari bidaliko zaie. Zernahi aldaketa egonez gero –osoro onartua, partez onartua edo ez onartua–, proiektuaren isiltasuna gertatzen bada, Unibertsitate-ikasketa ofizialen antolaketa ezartzen duen urriaren 29ko 1393/2007 Errege Dekretuko 28. artikuluak agindutakoari jarrituko zaio.\nb) Aldaketek RUCTen inskribatutako titulu ofizialen erregistro-idazpenetako edukiari eragiten badiote, Unibertsitate Kontseiluari jakinaraziko zaizkio, eta Kontseiluak Unibasq-era bidaliko ditu. Aldaketek ez badute eraginik inskribatutako tituluaren izaeran eta helburuetan, Unibasq-ek onartu egingo ditu, eta jakinaren gainean jarriko du eskaera egin duen unibertsitatea.\nc) Aldaketak ez badira onartzen, edo soilik partez onartzen badira, txosten bat bidaliko dio Unibasq-ek Unibertsitate Kontseiluari, gehienez ere hiru hileko epean, eta Kontseiluak txostena aztertu eta ebazpena emango du. Epea amaitu eta ebazpen espresurik ez badago, eskaera baietsi dela ulertuko da.\n2.– Ikasketak kentzea.\na) Gradu, master eta doktoregoko unibertsitate-ikasketa ofizialak kentzeko erabakia Autonomia Erkidegoarena da, eta horretarako arrazoia bat baino gehiago izan daiteke: unibertsitateak berritzeko eskaera ez aurkeztea, berritzeko prozedura ez gainditzea, edo, zernahi unetan, autonomia-erkidegoko organo eskudunaren ekimenez eta unibertsitatearen gobernu-kontseiluaren adostasunez, edo unibertsitatearen beraren ekimenez, gobernu-kontseiluak proposatuta, kasu biotan Gizarte Kontseiluak aldeko txostena eman ondoren betiere.\nb) Titulu ofiziala kentzeko, Unibasq-en txosten bat beharko da aldez aurretik, zeina unibertsitateari eta unibertsitate alorreko eskumena duen sailari bidaliko zaion.\nc) Titulua kenduz gero, ofizialtasuna eta balioa galduko ditu lurralde nazional osoan, bai eta baimendutako ikasketaren izaera ere, eta baja emango zaio dagozkion erregistroetan.\nd) Titulua kentzeari buruzko jakinarazpena unibertsitateari, Jaurlaritzan unibertsitateen eskumena duen sailari eta Estatuko ministerio eskudunari bidaliko zaie.\n3.– Unibertsitateek gradu, master eta doktoregoko unibertsitate-ikasketa ofizialei ekin dieten ikasleei ikasketa horiek amaitzeko aukera bermatu beharko diete, legediarekin bat eta, bereziki, aplikagarriak diren iraunkortasun-arauekin bat.\n19. artikulua.– Baimena errebokatzea.\n1.– Titulazioa errebokatuko da baldin eta egiaztaturiko ikasketa plana edo baimena emateko baldintzak, bietako bat, betetzen ez bada.\n2.– Gradu, master eta doktoregoko unibertsitate-ikasketa ofizialak ezartzeko baimena eman ondoren jakiten bada unibertsitateak ez duela betetzen baimena eskatzean bere gain hartu zuen konpromisorik edo baldintzarik, horren jakitun ipiniko du Jaurlaritzan unibertsitateen eskumena duen sailak delako unibertsitate hori, zuzenketa egin dezan. Ez-betetzeak bere horretan jarraitzen badu, sail horrek baimena errebokatzeko prozedurari ekingo dio.\n3.– Baimena errebokatzeko prozedura unibertsitateen alorreko eskumena duen sailburuaren agindu batez hasiko da, zeinak gradu, master eta doktoregoko unibertsitate-ikasketa ofizialak ezartzeko baimena errebokatuko baitu. Gainera, titulu horri baja emango zaio Euskal Autonomia Erkidegoko Unibertsitate, Ikastetxe eta Unibertsitate Irakaskuntzen Erregistroan, eta unibertsitateari eta Estatuko ministerio eskudunari jakinaraziko zaie RUCTn baja eman behar zaiola titulu horri.\n4.– Unibertsitate-ikasketa ofizialak ezartzeko baimen bat errebokatzen denean, ikasketa horiek egiten ari diren ikasleen eskubide akademikoak bermatzeko neurri egokiak hartuko ditu unibertsitateen alorreko eskumena duen Eusko Jaurlaritzako sailak.\n20. artikulua.– Batera antolatzen diren ikasketak ebaluatzeko prozedura.\n1.– Unibertsitate koordinatzailea Euskal Unibertsitate Sistemaren barruan badago, dekretu honen arabera egingo da ebaluazioa.\n2.– Unibertsitate koordinatzailea Euskal Unibertsitate Sistematik kanpokoa bada, kasuan kasuko agentziaren arabera egingo da ebaluazioa.\nLEHENENGO XEDAPEN GEHIGARRIA.– Ohiz kanpoko finantzazioa.\nGradu, master eta doktoregoko unibertsitate-ikasketa ofizialen bat ezartzearen ondorioz Euskal Herriko Unibertsitateak langile gehiago edota baliabide material gehiago behar baditu, halaxe jaso beharko da txosten ekonomikoan. Horretarako, nahitaezko baimena eskatu beharko dio Jaurlaritzan unibertsitateen alorreko eskumena duen sailari.\nBIGARREN XEDAPEN GEHIGARRIA.– Eliza Katolikoaren unibertsitateak.\nGradu, master eta doktoregoko unibertsitate-ikasketa ofizialak arautzen dituen urriaren 29ko 1393/2007 Errege Dekretuko seigarren xedapen gehigarriaren arabera, ikasketa horietan eta graduatu, unibertsitateko master edo doktore titulu ofizialak lortzeko eta emateko orduan, Eliza Katolikoaren unibertsitateek Espainiaren eta Vatikanoaren arteko 1979ko urtarrilaren 3ko Hitzarmenetan xedatutakoa beteko dute.\nNolanahi ere, hala nahi duten Eliza Katolikoaren unibertsitateek ikasketa-planei buruzko Unibasq-en aurretiko txostena lortzeko prozedurari hel diezaiokete, zeina dekretu honen 14. artikuluan arautzen baita, indarrean dauden araudiekin bat aplika dakiekeena eragotzi gabe.\nEra berean, beren titulu ofizialen egiaztapena berritzeko, Eliza Katolikoaren unibertsitateek ebaluazio prozedura bat gainditu beharko dute, dekretu honetan ezarritako epeen barruan, unibertsitateen alorreko eskumena duen sailburuaren agindu baten bidez agintzen den egunetik zenbatzen hasita eta dekretu honen 17. artikuluan ezarri diren baldintzetan.\nIndargabetu egiten dira urtarrilaren 20ko 11/2009 Dekretua, gradu, master eta doktorego tituluak lortzeko egin behar diren unibertsitate-irakaskuntza ofizialak ezartzeari edo kentzeari buruzkoa, eta urriaren 16ko 205/2012 Dekretua, gradu, master eta doktoregoko unibertsitate-tituluen akreditazioa berritzeko prozedura eta epeak ezartzen dituena.\nAZKEN XEDAPENETATIK LEHENENGOA.– Unibertsitate-ikasketa ofizialak ezartzea eta aldatzea.\nOro har, tituluak lortzeko urte akademiko jakin batean ezarri edo aldatu nahi diren gradu, master eta doktoregoko unibertsitate-ikasketa ofizialen eskabide-espedienteak aurreko urteko azaroaren 1a baino lehen aurkeztu beharko zaizkio Unibasq-i.\n274/2017 DEKRETUA, ABENDUAREN 19KOA ERANSKINA\nEUSKAL AUTONOMIA ERKIDEGOAN EGOITZA SOZIALA DUTEN UNIBERTSITATEEN IKASKETA-PLANEI BURUZ UNIBASQ EUSKAL UNIBERTSITATE SISTEMAREN KALITATEA AGENTZIAK EMAN BEHAR DUEN TXOSTENAREN EDUKIA\nGRADUA ETA MASTERRA:\n1.– Tituluaren deskribapena:\n– Oinarrizko datuak.\n– Kredituen banaketa.\n– Titulua ematen duten zentroei loturiko informazioa.\n2.– Titulu ofizial bat lortzeko egin behar den ikasketa-planaren justifikazioa:\n– Proposatutako tituluaren justifikazioa, haren interes akademikoa, zientifikoa edo profesionala arrazoituz:\n▪ Titulu ofiziala gradu, master eta doktoregoko prestakuntza-mailara egokitzea.\n▪ Estatuko edo nazioarteko beste unibertsitate batzuetan antzerako tituluak lortzeko unibertsitate-irakaskuntza ofizialak egotea. Tituluen arteko bereizketa unibertsitate berean.\n▪ Eskariaren aurreikuspena.\n▪ Titulu ofizialaren prestakuntza-alorrean dagoen eskaintza.\n▪ Titulu ofizialaren ingurune sozialaren, produktiboaren nahiz zientifikoaren garrantzia.\n▪ Titulu ofizialaren esparru akademiko/profesional berean unibertsitateak duen irakaskuntza-esperientzia.\n▪ Titulu ofizialaren esparru zientifiko berean unibertsitateak duen ikerketa-esperientzia.\n– Kanpoko erreferenteak.\n– Ikasketa-plana egiteko erabilitako barne eta kanpoko kontsultarako prozeduren deskribapena.\n– Oinarrizko konpetentziak eta konpetentzia orokorrak.\n– Zeharkako konpetentziak.\n– Konpetentzia espezifikoak.\n4.– Ikasleak sartzea eta onartzea:\n– Aurretiko informazio-sistema.\n– Sartzeko betekizunak eta onartua izateko irizpideak.\n– Ikasleentzako laguntza.\n– Kredituak transferitzeko eta aitortzeko sistemak.\n– Gradura egokitzeko ikasturtea.\n– Masterrerako prestakuntza-osagarriak.\n5.– Irakaskuntzen plangintza:\n– Ikasketa-planaren deskribapena.\n– Prestakuntza-jarduerak. Irakasteko metodologiak. Ebaluazio-sistemak.\n– Ikasketa-planaren xehakapena (moduluak - ikasgaiak).\n6.– Pertsonal akademikoa:\n– Beste giza baliabide erabilgarri batzuk.\n– Gizonen eta emakumeen arteko berdintasuna eta dibertsitate funtzionala duten pertsonen tratamendu ez-diskriminatzailea segurtatzeko mekanismoak.\n7.– Baliabide materialak eta zerbitzuak:\n– Eskura dauden baliabide materialen eta zerbitzuen egokitasunaren justifikazioa.\n8.– Aurreikusitako emaitzak:\n– Adierazleentzat kalkulatutako balio kuantitatiboak eta haien justifikazioa.\n– Aurrerapena eta emaitzak baloratzeko prozedura.\n9.– Kalitatea bermatzeko sistema.\n10.– Egutegi akademikoa:\n– Titulua ezartzeko kronograma.\n– Aurreko unibertsitate-antolamendutik datorren ikaslerik badago, ikasle horiek ikasketa-plan berrira egokitzeko prozedura.\n– Proposatutako tituluaren ezarpenaren ondorioz ezabatzen diren irakaskuntzak.\n11.– Txosten ekonomikoa: unibertsitate-irakaskuntza ofizialari lotutako sarrerak, gastuak eta inbertsioak (Euskal Herriko Unibertsitatearen kasuan soilik).\n12.– Gizonen eta emakumeen aukera-berdintasuna.\n13.– EAEk dituen prestakuntza-beharretara egokitzea.\n14.– Goi Hezkuntzako Europar Eremuaren printzipioetara egokitzea.\n15.– Euskal Unibertsitate Sistemaren gaur egungo eta etorkizuneko eskaintzaren aurrerabiderako bektoreetara egokitzea.\n16.– Genero-ikuspegia txertatzea proposatzen den unibertsitate-irakaskuntzan: ikasleen harrera eta orientazioa, irakasleak, planifikazioa...\n17.– Euskarazko irakasgaiak eta kredituak eskaintzea.\n– Oinarrizko konpetentziak.\n– Gaitasun eta trebetasun pertsonalak.\n– Bestelako konpetentziak.\n3.– Ikasleak sartzea eta onartzea:\n– Matrikulatutako ikasleak.\n– Prestakuntzaren osagarriak.\n– Tesiak gainbegiratzea.\n– Doktoregaiaren jarraipena.\n– Doktorego-tesiak aurkezteko eta irakurtzeko araudia.\n6.– Giza baliabideak:\n– Ikerketa-ildoak eta -taldeak.\n– Tesiak baimentzeko eta zuzentzeko lana zenbatzeko mekanismoak.\n7.– –Doktoregaiek eskura dituzten baliabide materialak eta laguntza:\n8.– Programaren berrikuspena, hobekuntza eta emaitzak:\n– Kalitatea bermatzeko eta balio kuantitatiboak kalkulatzeko sistema.\n– Prozesua eta emaitzak baloratzeko prozedura orokorra.\n– Programaren azken bost urteetako emaitzei buruzko datuak eta aurreikusitako emaitzei buruzkoak.\n9.– Txosten ekonomikoa: unibertsitate-irakaskuntza ofizialari lotutako sarrerak, gastuak eta inbertsioak (Euskal Herriko Unibertsitatearen kasuan soilik).\n10.– Gizonen eta emakumeen aukera-berdintasuna.\n11.– EAEk dituen prestakuntza-beharretara egokitzea.\n12.– Goi Hezkuntzako Europar Eremuaren printzipioetara egokitzea.\n13.– Euskal Unibertsitate Sistemaren gaur egungo eta etorkizuneko eskaintzaren aurrerabiderako bektoreetara egokitzea.\n14.– Genero-ikuspegia txertatzea proposatzen den unibertsitate-irakaskuntzan: ikasleen harrera eta orientazioa, irakasleak, planifikazioa...\n15.– Euskarazko irakasgaiak eta kredituak eskaintzea.


American Maltese Bichon: oso txakur arraza txikiko txakurra | Txakurren Mundua\nMaltako Bichon edo jostailu amerikarra Izaera biziagatik nabarmentzen den txakurra da, Aleek adimendunak bezain xarmangarriak dituzten arraza da eta tamaina txikia dutenez, edonora eramateko txakur lagun gisa oso estimatuak dira.\nJakin behar duzu txakur hauek beren dimentsio txikiekin ere oso ondo aritzeko gai direla, behar dute gutxienez 30 minutu egunean footing egiteko eta era guztietako jarduerak egitea, sasoian egoteko eta nagusiarekin ondo pasatzeko.\n2 Nola daude arraza honetako txakurrak umeekin?\n3 Beste maskota batzuekin izandako portaera\n5 Zein da arraza honen arreta orokorra?\nEnpresari dagokionez, arraza hau ezin hobea da lagun on bat bilatzen dutenentzat urte asko irauten duela, bizitza itxaropen luzeari esker. Hori txikiak dira joaten diren lekura jendearen arreta erakartzea lortzen dute eta ez dute zalantzarik izan arreta horiek itzultzeko, keinu atsegin eta ludikoekin, jolastea maite baitute eta etengabe beren nagusiei eskatzen dietenaren parte delako.\nHorregatik, garrantzitsua da mota desberdinetako jostailuak edukitzea. entretenimendu beharrak asetzen dituztenak, horrela asperdura saihestuz, arreta beren etxeko kaltetu edo zauritu dezaketen objektuetara bideratzen dutela.\nEzezagunekin susmagarria da, lotsatia da eta ez da erraza hurbiltzea baina oso maitagarria dela ziur sentitu ondoren, nagusiari ere men egiten dio. Ezaugarri fisikoei dagokienez, hori esan dezakegu txakurkumeen etapan 1,5 kg inguru pisatzen dute eta 2,5 kg eta 3 kg bitarteko helduengana iristean, altuera 25,5 cm-tik gorakoa den bitartean.\nHankak eta enborra helduen fasera iristen direnean Europako arrazakoak baino motzagoak izan ohi dira, bere gorputza oso trinkoa dirudi lepotik isatsera eta zertxobait berdinduta.\nBere larrua da ugaria, trinkoa, leuna eta zetatsua ukitzeko nahiko atsegina dena. Muturra berdinduta dago eta aurpegia oso txikia eta zoragarria ematen du, non sudur ilun borobila txertatuta dagoen eta oso adierazgarria egiten duten begi distiratsu eta tamaina oneko pare bat.\nMultzo honek pelutxe zoragarri baten itxura ematen die Horrek denbora guztian mimatzea eta laztantzea eragiten du, maite dutena. Berokia zuria da, arraza honen alderdi oso nabarmena eta bereizgarria da, ugaria da eta askotan zure maskotaren osasun egoera eta aldartea islatzen ditu, buruarenak, maisu asko begietatik kentzeko eta beren aurpegi ederra agerian uzteko arkuarekin hautatzea aukeratzen dute.\nBaina beti itxura ederra eta ezin hobea izateko, ilea zaindu behar da, erori edo itsusi ez dadin. Zaintzaren zati bat ohiko mozketak aplikatzean datza.\nNola daude arraza honetako txakurrak umeekin?\nHori egia den arren Bichon malta amerikarra oso atsegina da orokorrean, ezagunekin jostaria eta gozoa izateaz gain, garrantzitsua da txakurkumetasunetik modu egokian hezi eta sozializatzea, errespetuzkoa izan dadin eta portaera erasokorraren pasarteak izan ez ditzan.\nHonek arreta berezia merezi du etxean haurrak daudenean, arraza honetako txakurkumea denez ondo moldatua jolasteko lagun bat izango da zure seme-alabentzat, istripurik izateko arriskurik gabe eta beti haurrei animaliekin errespetatzen irakasten.\nY noski, ez du minik egiten betiko adi egoteak jolasten dutenean, oso txakur hauskorrak direnez, edozein erreakzio edo gertakari eragiten dituzten egoerak ekiditeko.\nBeste maskota batzuekin izandako portaera\nIn azpimarratu behar dugu sozializazio prozesua txikitatik, beste maskota batzuekin egoteko prest daudenez eta beren zirkuluan onartzen dituztenez, hala ere, txakur berri baten aurrean erreakzionatu dezakete, beraz, ikusi egin beharko duzu.\nHauek txakurkume batzuk direnean, eguneroko arreta eta eguneroko dedikazioa merezi dute, geroztik zure ongizatea bermatuko duena da eta garapen ona.\nZein da arraza honen arreta orokorra?\nJakin badakigu larrua arreta handia eskatzen duten elementuetako bat dela eta malko-hodiaren zaintzak garrantziaren arabera jarraitzen du.\nLarrua ugaria dela eta oso azkar hazten dela aipatu aurretik, beraz, gainean egon behar duzu, arreta berezia eskainiz egoera onean eta ederra mantentzea ahalbidetzen dutenak. 3 hilean behin ebaki bat ematea gomendatzen da.\nHorren garbiketari dagokionez, ez ahaztu ilea mota honetarako bereziki diseinatutako kalitatezko produktuak lortzea, honako hauek gomendatzen dira 5,5 pH-ko xanpuak. Baina gure lagun txikia bainatu aurretik, ezinbestekoa da ilea garbitzea eta izan ditzakeen korapiloak kentzea.\nKorapilo hau kentzeko modurik onena da ilea apur bat bustitzea spray baten laguntzarekinHorrela ez diozu minik eragingo zure maskotari eta errazagoa da lana egitea.\nGarbitzerakoan aplikatu xanpu hidratatzailea Ile bustiarekin, zikinkeria guztia kentzeko, masaje goian eta azpian gorputzaren azalera guztia emeki emeki eta ur askorekin garbitu.\nErabili berehala espazio baterako utzi behar duzun intentsifikatzaile zuria Urarekin garbitu baino 5 minutu lehenago, bere mantu zuria zein distiratsua den ikusiko duzu.\nOndoren lehortu eta aplikatu egokitzaile berezi bat Elikatuko den eta distira hobetuko duten txakurrei eta, gainera, xarmagarria izatea nahi baduzu, perfume batzuk aplika diezazkiekezu txakurrei eta prozesuan normalean duten gorputz usaina apur bat ezkutatu ahal izango duzu.\nEz da komeni egunero garbitzea 15 egunetik behin, horrek larruazala eta mantua kaltetu ditzakeelako, zentzu horretan denbora guztian oso zuria izan dadin eta bainurako egunerako falta bada. zati zikinen gainean xanpu lehor apur bat aplika dezakezu eta, beraz, ez bustitzea saihestuko duzu.\nEskuila oso garrantzitsua da eta egunero egin behar da albaitaritza dendan lortzen duzun metalezko orraziarekin eta beste batekin barbadekin. Jarduera hau ilearen aurka egiten da, honen oxigenazioaren alde egiten baitu, beraz, nahastu eta ederra mantenduko duzu.\nHaiek urrun edukitzeko komenigarria da aplikatu deserosizatzeko produktu bat bi hilean behin kanpoko erabilerarako eta zure gorputz guztia, belarrien barnean barne, akaroak ezkutatu ohi baitira.\nIltzeak motzak izan behar dira beti, ondoezik gabe ibiltzeko eta zure mugikortasunean eta aldartean eragina izan ez dezaten. bainatzen duzun bakoitzean gogoratu ipurdiaren inguruko ileak moztea eta baita pad-ak ere.\nBegien guneari dagokionez, horretarako eguneroko arreta behar da zona honetako ileak begietatik kanpo uzteko narritadura eta etengabeko malkoak sortzen dituelako, horregatik ilearen orban marroiak zona horretan. Maiz moztu eta begietatik kendu behar dituzte toailatxo bustiekin.\nArtikuluaren bide osoa: Txakurren mundua » Txakur orokorrak » Txakur arrazak » Amerikako Maltako Bichon Txakur Arraza


Wikiloc | Las Cocinas, Zelarruntza eta Kukumendi Montoriatik Trail in Montoria, País Vasco (España)- GPS track\nLas Cocinas, Zelarruntza eta Kukumendi Montoriatik\nUploaded 16. október 2019\nArtxabal 1.172 m. -- Circular desde Montoria (Araba) (Fjallaferð)\nKazkazuria Öll réttindi áskilin\nIbilbide gehiena basoz egiten da; beraz, udako egun beroetarako ona oso. Herritik gora erreka ertzetik egingo dugu eta geroago basorantza hartu. Lehenengo bidegurutzean, ezkerrera joko dugu eta gero, igoera pikoan, hasieran utzitako pista hartuko berriro. Igoera pikoa saihestu nahi badugu, ezkerrera beharrean, marka txuri-horiei jarraituz, eskuinera egingo dugu eta pistaz igoko gara leporaino. Handik gertu lehenengo tontorra dugu, Las Cocinas. Igotako lekutik jaitsi daiteke, baina badago tontorrean ekialdera doan bide markatua, pistara igorriko gaituena.\nZelarruntza da bigarren tontorra. Harri pilak eta markaren batek adierazten digu pista ertzean ezkerrera igo behar dugula. Harritsua da tontorra eta bustiarekin kontuz jaistekoa. Bista ederrak goitik, Toloño alde batetik; bestetik Errioxa...\nAzkeneko tontorra egiteko Herrera mendaterantza joko dugu, eta une batean ezkerrera jo. Kontuz, oso erraza da eta despistatzea. Kukumendi tontorraren bila ibili ginen, baina ez genuen lortu; beraz, waypointa gutxi gorabeharkoa da. Topatzen duenak esango digu non dagoen zehazki.\nEta bukatzeko pagatik zehar Montoriarantza.\nHi, Fannst þetta áhugaverð slóð Las Cocinas, Zelarruntza eta Kukumendi Montoriatik https://is.wikiloc.com/fjallaferd-slodir/las-cocinas-zelarruntza-eta-kukumendi-montoriatik-42509937 Varðandi, Wikiloc | Heimsins slóðir


Ostrukarena - - Alea.eus\nEmaize Sexologia Zentroa 2018-02-10 10:00\nPorno Eskolako kideak. /Alea\n"Ikusiko dutenaren aurrean prest egongo dira, modu kritiko batez hausnartzeko".\n2017ko amaieran Porno Eskola martxan jarri zuten Gil anai-arrebek. Porno Eskola gazteekin lan egiteko gida da, zeinarekin sexuen hezkuntzan landu beharreko alorretako bati ekiten zaio, zitzaion dagoeneko. Proiektua publikoa egin eta gutxira mehatxuak jaso zituzten sustatzaileek sare sozialetan, eta gida zabaltzeko webgunea itxi zuten presio honengatik.\nPornoak batzuengan kitzikapena sortzen duen bitartean, beldurra eragiten die beste batzuei. Baina zeren beldur gara?\nSexualitatearekiko jakin-mina naturala eta berezkoa da sexudunak garelako. Jakingura asetzeko aukera anitz daude, baina ume eta gazteek ez dituzte guztiak eskura eta sexuen hezkuntza egokirik egiten ez denean bide berriak arakatzen dituzte.\nSexuen heziketak alor asko landu beharko ditu: neska edo mutil sentitu, neska eta mutil izateko modu anitzak, gure gorputza eta besteena ezagutu, gure burua onartu, besteekiko harreman positiboak landu, sexuen arteko berdintasuna eta errespetua mamitu, desioak eta kitzikapena ulertu eta bideratu, bikote eta harreman erotikoetarako prestatu, beraien eta bikotekideen burua zainduz…\nGaztetxoek hau guztia lantzeko aukerarik ez dutenean, gizartearen isla jarraituz sexualitatearen zati txiki batek pizten dien jakinguran zentratzen dira, hau da, harreman erotiko genitaletan. Interneten erraz eskura dezakete horri erantzuten dion pornografia.\nPornografiak kitzikatzeko helburua du, ez irakastekoa, baina hau bada gaztetxoek ikusten dutena sexuen heziketa oinarririk gabe, ikasiko dute eta horretara zetorren Porno Eskola. Batzuk ikasteko aburuz bilatuko dute pornografia eta beste batzuei lagunek jarriko diete aurrean sakelekoaren pantailan. Kasu batean zein bestean, pornografia ulertzeko gaitasunik garatu gabe ikustean, pantailako fikzioa eta errealitatea banatzeko zailtasunak izateaz gain, pornografia komertzialeko ereduak barneratuz joango dira: gizonen nagusitasuna, emakumeak gizonen desio eta plazererako tresna, plazera penetrazioen bidez lortzea, indarkeria maila altua zenbait egoeretan…\nEmaizekook argi ikusten dugu hau ikastetxeetan lanean ari garenean. Sexuen heziketa egiten dugunean hau ulertzeko baliabideak ematen dizkiegu. Askok ikusiko dute beraien kabuz, baina ikusiko dutenaren aurrean prest egongo dira, pentsamendu kritiko batez hausnartzeko tresnak izango dituzte eta pornografia komertzialetik harago, bestelako eredu eta baloreak bilatzeko beharra sentituko dute desioak asetzeko. Ikasteko ez ezik, kitzikapen eta desioak bideratzeko baliabide posible bezala ulertuko dute pornografia.\nHau zen Porno Eskolaren helburua eta baita sexuen heziketa egiten dugunon helburuetako bat ere.


Antalyako lehen trena Kepez | RayHaber | raillynews\nHasieraTURKEYTurkiako Mediterraneoko kostaldea07 AntalyaAntalyaren lehen trena Kepezera iritsi zen\n22 / 12 / 2017 07 Antalya, Intercity Trenbide Sistemak, RAILWAY, GENERAL, GOIBURUKO, TURKEY\nKepez Mayor Hakan Tütüncü'nun Estatuko Trenbideak (TCDD) Antalyaren lehen trena Afyonkarahisar Dinar barrutian mantentze eta konponketa prozesuan Dokumaparkera eraman zuten.\nKepez alkateak, Hakan Tütüncü-k, trena ikusi ez zuten haurrei agindu zien agindu zuen trena. Turkiako Trenbideak Errepublika (TCDD), Antalya lehen trena eta kargatzen Afyonkarahisar Dinar kamioi sartu hartutako Dokumapark ekarri. 23 metroko luzerako tren bagoia, Kepez Mayor Hakan Tütüncü-ren seme-alaba maiteen oparia da eta bere lekua hartu zuen Dokumapark-en. TCDD Transportation Inc. Dinar-en egin zen 2010 metroko luzerako bidaiari bagoiaren mantentze eta konponketa. 23-en berrikusi eta birgaitu zen.\nSosyal Haurrentzako espazio soziala ”\nAntalyako lehen trena ehungintza parkean egurrezko trasteekin egindako errailetan egongo da ikusgai, Kepez udalerriak hiriko erakarpen gune garrantzitsu bihurtuta. Trenaren gurdiak liburutegi bat eta haurrentzako prestakuntza tailerra izango ditu. Kepez alkateak, Hakan Tütüncü-k, etorkizun hurbilean Abiadura Handiko Trenaren etorkizuna ekarri zuen Antalya, esan zuen: “Ez dago trenbide garraiorik ezagutzen Antalian. Trena garraiobide bat nola den erakutsi nahi genuen, eta, gainera, haurrei trenaren historiari buruzko informazioa eman nahi genien. Ez bakarrik begiratzeko trena. Haurrei liburu hau irakurtzeko ohitura eman nahi genien baita tren hau ere. Liburutegi bat eta tailer bat eraikiko ditugu trenaren barruan eta eskuzko trebetasunak hobetuko ditugu. Oso hunkituta nago gure seme-alabei liburu alaiak irakurtzeko ohitura eman diezadaten ".\nBigarren etapa Anadolu geltokia\nHakan Tütüncü alkateak adierazpenak egin zituen trenaren gurdia bere leku berrian kokatzeko garaian eta adierazi zuen trenarekin lotutako proiektua etorkizuneko proiektua zela: ında Proiektu honen bigarren fasean, Anatoliako geltoki oso ona eraikiko dugu. Trenaren historia kontatu nahi dugu Anatolia burdin sareekin eraiki genuen modurik onenean. Tren honek guztiok hunkitzen gaitu. Trena garraiobide bikaina da eta oroitzapen ugari ditu. Alderdi horrekin, proiektu esanguratsua izango dela uste dugu. "\nIrakurketa, ikerketa kontzientzia piztuko da\nKepez udalerriak erantzukizun sozialaren proiektu garrantzitsu gisa emandako urratsa hasita, proiektua Dokumaparken trena kokatu eta denbora gutxian jarriko da martxan eta Kepez eta Antalyako haurrei irakurri eta ikertzen dituzten pertsonak izatearen kontzientzia piztuko du.\nKepez-en asfalto beroa Antalyako laugarren hiriko sarrera\nKepez Varsaka tranbia egiten ari da\nKepez Udalerriaren Bidea egiten du\nKepez Sathi asfalto denboraldia ireki zuen\n7. Tranbia Antalyara iritsi zen\nAntalya txartela unibertsitateko ikasleei\nBozankayaTurkiako lehen produkzio tranbia Kayseri iristen da


Astelehenean irekiko dute Ereindajan-en topagune berria Bergaran - Bergara - Goiena.eus\nAstelehenean irekiko dute Ereindajan-en topagune berria Bergaran\nJokin Bereziartua Lizarazu 2018-05-10 19:02\nTopagune berria atontzea "zoramen hutsa" izan bada ere, dena dute gertu domekarako.\nEreindajan denda-topagune berria inauguratuko dute domekan Zapaterikua-n eta astelehenetik aurrera martxan egongo da goizez zein arratsaldez; 150 bazkide dituzte, eta edozein bergararrek erosi ahalko du bertan: "Etorri eta ezagutu lehen pertsonan", diote.\nDomekan inauguratuko dute Ereindajan denda-topagune berria (19:00). Joan XXIII.a plazan egongo da aurrerantzean, Zapaterikua moduan ezaguna zen lekuan. Ekitaldirik ez da izango, "zerbait xumea" baizik. "Urtebetean asko izan gara modu baten edo bestean proiektuaren bueltan ibili garenak: logistika kontuak kudeatzen, lokala atontzen, komunikazio lanak egiten... Horiekin guztiekin, bazkideekin eta interesa duen ororekin ospatu nahi dugu proiektuaren fase berri baten hasiera. Zerbait xumea izango da: jan-edan pixka bat eta giro ona!", diote.\n'0 kilometro' filosofia\nLau ezaugarri nagusi ditu Ereindajan proiektuak: bertakoa, bailarako ekoizleak eta "kalitatezko produktuak" direlako oinarria; osasuntsua, gehigarririk gabeko sasoian sasoiko produktuak direlako herritarren eskura jartzen direnak; justua, prezioak "justuak" direlako ekoizleendako eta "arrazoizkoak" kontsumitzaileendako; eta kooperatiboa, proiektuak elkarlana duelako oinarri.\n0 kilometro filosofiaren bueltan kokatzen da Ereindajan, eta ezinbestekotzat jotzen du Euskal Herriko elikagaiak herritarren eskura jartzen dituzten proiektuen sorrera. Hori guztia, betiere, modu justu eta osasuntsuan: harreman justuak eraikiz eta agroekologia oinarri hartuz. Egoera horren aurrean, diotenez, Euskal Herrian "asko" dira bertan ekoiztu, bertan jan filosofia bultzatzen ari diren proiektuak, gorputzen eta lurren osasuna defendatzeko. Eskoletako jangelak bertako produktuekin hornitzeko mugimenduak, kontsumotaldeak, baserritarren kolektiboak eta Ereindajan bera moduko egitasmoak aipatu dituzte.\nEskaintza zabala eta neurrira\n"Oinarrizko beharrak" asetzeko moduko gunea da Ereindajan, eta eskaintza zabalik ez da faltako denda-topagune berrian: barazki freskoak, fruta, gozoak, esnekiak, belarrak, haziak, askotariko kontserbak, zerealak, pastak, garbiketa-produktuak, edariak, arrautzak, olioa, haragia, lekaleak, irinak, zizka-mizkak, bidezko-merkataritzako produktuak... "Produktu gehienak neurrira eskuratzeko aukera dago, hau da, soltean. Sistema horrek aukera ematen du erosketa etxe bakoitzeko beharretara egokitzeko, eta baita zabor gutxiago sortzeko ere", gaineratu dute.\n"Ezagutu lehen pertsonan"\nProiektuko arduradunek argi utzi gura izan dute gune irekia dela eta edonork eros dezakeela bertan: "Edonor etor dadila denda ezagutzera lehen pertsonan, besoak zabalik hartuko ditugu bergarar guztiak". Hori bai, bazkideak dira Ereindajanen zutabea.


Jatorria eta testuingurua\nZutabe eta balioak\nEuskampus – CEI Euskampus Nazioarteko Bikaintasun Campus bilakatzeko proiektuari hertsiki lotuta sortu zen Euskampus Fundazioa. Proiektuaren buru Universidad del País Vasco/Euskal Herriko Unibertsitatea (UPV/EHU) izan da, Tecnalia Ikerketa Teknologikoko Zentroarekin (TECNALIA) eta Donostia International Physics Center-ekin (DIPC) adostutako aliantza estrategiko baten esparruan, ahaleginak eta gaitasunak bateratzeko eta, hala, “Unibertsitate bat, Herrialde bat, Campus bat” lelopean nazioarteko bikaintasun proiektu bat finkatzeko. Oso proiektu estrategiko konplexua zen, asmo honekin sortua: hiru espezializazio arlotan (ekosistema jasangarriak eta ingurumen teknologiak; prozesu berritzaileak eta material berriak, eta zahartze osasungarria eta bizi kalitatea) ezagutzaren sorreran, transferentzian eta hezkuntzan nazioarteko lidergoa lortzea eta gizartearen beharrei erantzun hobea ematea eta Euskadirako aberastasun eragile izatea, gizarte eredu integral eta ekonomia jasangarriko eredu baten pean.\nZergatik sortu zen\nEuskampus Fundazioa elkarri lotutako zenbait faktoretan oinarrituta sortu zen:\nTamaina, izaera, misio eta antolamendurako kultura desberdineko entitateen arteko erakundearteko elkartze baten gobernua; hari, Zientzia, Teknologia eta Berrikuntzarako Euskal Sareko (ZTBES) entitate nagusiak bildu zitzaizkion.\nCEI Euskampus proiektuan planteatutako jarduketen konplexutasuna, bai kopuruaren aldetik (ehun baino gehiago) bai edukien aniztasunaren aldetik (unibertsitatearen hiru misioak bilduta).\nBaliabide komunen kudeaketa eta CEI proiektuaren sozializazioa ikertzaileen erkidego zabal batean.\nCEI proiektua entitate parte hartzaileetan erakundetzeko epe luzeko kudeaketa eta proiektuaren hasierako bost urteak igarota (2010-2015) Nazioarteko Bikaintasun Campusa sustatzen jarraitzeko beharra.\nHori dela eta, funtsezkotzat jo genuen gobernatzeko eta kudeatzeko egitura neutral eta arin bat sortzea, berezko identitate juridikoa izango zuena, UPV/EHU-TECNALIA-DIPC multzoaren erakundearteko izaera publiko-pribatua kontuan hartuta, eta CEI Euskampusen irismena eta inpaktua sendotuko duten entitate berrien partaidetzara zabalik. Hasierako analisi baten ondoren, entitate honen forma juridikoa fundazioarena izatea erabaki zen, honako ezaugarri hauek betetzeko aukera onena ematen zuena baitzen:\nLanerako aukera, multzoa, lankidetza eta diziplina aniztasuna kontuan hartuta, eta desberdintasunak eta aniztasuna espazio autonomo eta neutral batetik kudeatu ahal izatea.\nErabakiak hartzeko eta proiektuaren apustu eta ekimenak aurrera eramateko behar den arintasuna, multzoko eta ZTBESeko entitateen gizarte komunitatea mobilizatuta.\nProiektuak jatorrizko plangintzarekin duen koherentziari eustea garapenean zehar, eta, aldi berean, Nazioarteko Bikaintasun Campusaren deialdian ezarritako aldia luzatzea.\nCEI Euskampusen perimetroa zabaltzea, bikaintasuneko eta nazioartekotzeko programa eta ekimen berriak sartzeko bide emanda.\nHori dela eta, 2011ko lehen hiletan fundazio bat eratzeko lana izan zen CEI Euskampus proiektuaren hasierako jarduketetako bat, eta, azkenean, Euskampus Fundazioa sortu zen, urte horretako uztailaren 19an.\nUPV/EHUk, Tecnaliak eta DIPCk 2008an Espainiako Estatuko Administrazio Orokorreko Hezkuntza, Kultura eta Kirol Ministerioak 2015 Unibertsitate Estrategiaren esparruan (EU 2015) abiarazitako Nazioarteko Bikaintasun Campuseko programari emandako erantzun bateratu gisa sortu zen CEI Euskampus proiektua. Estrategia hori Espainiako unibertsitate sistemaren modernizazioa eta nazioartekotzea sustatzeko planteatu zen, eta, gainera, Espainiako unibertsitate campus onenek bikaintasunerako bilakaera egiteko aukera eman zuen.\nHala ere, proiektu hori ez zen batere ekimen oportunista izan, eta UPV/EHUk, aliantza egonkorrak bilatuz, Zientziaren, Teknologiaren eta Berrikuntzaren Euskal Sisteman benetako entitate eragile bilakatzeko eta nazioarteko proiekzioa areagotzeko zeukan benetako beharrizanari erantzuten zion. Batetik, Eusko Jaurlaritzaren ikerketako eta berrikuntzako eta goi mailako hezkuntzako politika publikoak, mendearen hasieratik, eragileei gero eta sofistikazio eta exijentzia handiagoa eskatzen hasi zitzaizkien, ondoz ondoko zientzia, teknologia eta berrikuntza planen eta unibertsitate planen agerpenaren bidez. Bestetik, mende hasieratik ere bai, unibertsitateen nazioarteko sailkapenek gizartean fama handia hartu zuten, eta UPV/EHUren nazioarteko profila areagotu beharra zegoen, eta, horretarako, nagusiki, Europako proiektuetan parte hartu, bai ikerketa proiektuetan bai goi mailako hezkuntzakoetan.\nTECNALIArekin eta DIPCrekin aliantza lortu izana eta CEI Euskampus proiektuaren jatorrizko plangintza irekia, hau da, multzora biltzeko aukera –hari lotu zitzaizkion administrazio publikoak eta Zientzia, Teknologia eta Berrikuntzarako Euskal Sareko entitate nagusiak– UPV/EHU Euskadin eta nazioartean kokatzeko moduan aldaketa sustatzeko apustu irmoa izan ziren.\nCEI proiektua amaituta, eta Euskampus Fundazioak jatorrizko plangintza modu koherentean eta kontsekuentean garatzeko eginiko ekarpen erabakigarriari esker, UPV/EHUren ezaugarriak TECNALIArekin eta DIPCrekin duen aliantzan (eta Bordeleko Unibertsitatearekin, prozesuaren zati den aldetik) honetan mamitu ziren:\nEginkizun berezia betetzen hasi zen Zientziaren, Teknologiaren eta Berrikuntzaren Euskal Sisteman, eta ehun sozioekonomikoarekiko konexio handiagoarekin.\nEragile nagusi gisa eratu zen Akitania-Euskadi euroeskualdean eta, beraz, Europako Ardatz Atlantikoan.\nBere partaidetza areagotu eta sendotu egin zuen Europako programetan.\nGai izan zen zenbait entitaterekin lankidetza publiko-pribatuen ekimen bereziak abiarazteko.\nEta unibertsitateen nazioarteko sailkapenetan posizio nabarmenetan kokatu eta finkatu zen.\npatronatuko kide 1 Bikaintasuneko\nikerketa zentro Unibertsitate\npubliko 2 Ikerketa\n11+6 Gune 100+ Lankidetza\nfinantzatu ~4 Milioi euro\nMUGAZ GAINDIKO CAMPUSA\ntitulu bateratuak 50+ Tutorekidetzan\ntesien defentsak Mugaz gaindiko\nlaborategiak 4 Inbertitutako\nmilioi euroak ~2\nzientifiko 6 Euroeskualdeko\n6 Topaketa 119 Saio zientifiko Partaide 1502 Hizlari 185\n2015eko abenduan, UPV/EHU Nazioarteko Bikaintasun Campus izendatua izan zen CEI Euskampus proiektua bukatu ondoren –DIPC eta TECNALIArekin batera garatua–. Nazioarteko talde batek kalifikazio handiena (A) eman zion.\n2018an, Euskampus Fundazioak Best Next Practice aitorpena jaso zuen, Londresen egindako University Industry Interaction – UIIN nazioarteko kongresuan 4GUNE klusterra aurkeztu ondoren.\n2012. urtetik, Zientziarako eta Teknologiarako Espainiako Fundazioak (FECYT) Euskampus Fundazioa Kultura Zientifikoko eta Berrikuntzako Unitate (KZU+b) aitortu du.\n2018an, UPV/EHUk eta Bordeleko Unibertsitateak Dialogo Saria jaso zuten Parisen, bi unibertsitateek sortutako Mugaz Gaindiko Campusak Frantziaren eta Espainiaren arteko harremanen garapenean eta hurbiltzean jokatzen duen rol esanguratsuagatik.\n2020an, GAR Euskampus-Adimen Errendimendu Handiko Taldea proiektuak –Euskampus Fundazioak Jakintza Guneen esparruan garatua– STEAM Euskadi zigilua jaso zuen, STEAM heziketa sustatzeagatik.\nIgor Campillo, Euskampus Fundazioko zuzendaria, unibertsitatea-enpresa-gizartea lankidetzako munduko 33 pertsona nabarmenenetako bat izendatu dute, “Spanning boundaries agents profile book” zerrendaren arabera.\nPatronatukide fundatzaileak (2011)\nUPV/EHU 1980. urtean sortu zen; unibertsitate publikoa da, ikertzailea, eta ezagutza sortzearen eta hura gizarteari transmititzearen alde egiten du, euskal kulturarekin duen lotura estuarekin bateragarria den nazioartekotzeko prozesu sendo baten barruan. Eduardo Chillida artista handiak sortutako logotipoan sinbolizatzen dira bere xedeak. Logotipoarekin batera, Jose Maria Iparragirre XIX. mendeko koplariaren Gernikako arbola kantuaren bertso bat ageri da: EMAN TA ZABAL ZAZU (MUNDUAN FRUITUA).\nTECNALIA ikerketa eta garapen teknologikoko zentro bat da, erreferentziakoa Europa osoan, eta bere misioa teknologia BPG bihurtzea da, gizakion bizi kalitatea hobetzeko eta enpresentzat negozio aukerak sortzeko. BRTAren parte da (Basque Research and Technology Alliance).\nDonostia International Physics Center (DIPC) ikerketa zentro bat da eta bere eginkizuna fisikaren eta diziplina kidekoen arloan abangoardiako ikerketa garatzea eta katalizatzea da, baita gizarteari kultura zientifikoa helaraztea ere. DIPC Donostian kokatuta dago eta bai erakunde publikoen bai enpresa pribatuen arteko aliantza estrategiko batetik abiatuta jaio zen. 2008tik, DIPC Bikaintasuneko Euskal Ikerketa Zentro bat da (BERC), Eusko Jaurlaritzako Hezkuntza Sailak aitortua. Horrez gain, 2019an, DIPC Severo Ochoa Bikaintasun Zentro izendatu zuen Espainiako Ikerketa Agentziak. Era berean, DIPCk Superkonputazio Zentro indartsu bat ere barne hartzen du; Zientzia eta Teknologiaren Euskal Sareko komunitate zientifikoari zerbitzu ematen dion azpiegitura estrategiko bat, hain zuzen.\nPatronatukide atxikiak (2012)\nCAF Construcciones y Auxiliares de Ferrocarriles, CAF izenez ezaguna, Euskadiko enpresa bat da; Beasainen (Gipuzkoa) du egoitza. Trenak eta trenbideko materiala fabrikatzen du, tranbiaren, metroaren, pneumatiko bidezko metroaren, aldirikoen, ibilbide luzekoen eta abiadura handikoaren sareetarako. CAF nazioarteko liderretako bat da mugikortasun jasangarriko sistema integraletan.\nVelatia (2012ra arte Ormazabal Taldea) Euskadiko holding industrial bat da; Europako material elektrikoen fabrikatzaile nagusien artean dago. Taldeak 15 fabrika ditu, eta ia 3.000 enplegatu. Erdi tentsioko lineaz gainera –bertan kontzentratzen da taldearen negozio elektrikoa–, Velatiaren funtsezko negozio arloak telekomunikazioak, informazio sistemak eta segurtasun fisikoko sistemak dira.\nEusko Jaurlaritzak, 2007an, Ikerbasque Zientziarako Euskal Fundazioa sortu zuen, Euskadiko zientzia sistema sendotzeko, ikerketako talentua erakartzeko eta finkatzeko programen eta ikerketa dinamizatzeko ekintzen bidez.\nPatronatukide atxikiak (2017)\nIrekia, sortzailea, humanista, herritarra, modernoa, zorrotza… Bordeleko Unibertsitateak, duela 575 urte baino gehiago sortuak, aberastasun handia du, bere historiagatik eta askotariko jatorri, kultura eta talentuengatik. Akitania eskualdean funtsezko eragile bat da, baina maila nazionalean eta nazioartekoan ere ospea du. Bordeleko Unibertsitateak 52.000 ikasle eta 3.000 irakasle eta ikertzaile ditu, 2016an Bikaintasun Campus zigilua lortu zuen eta Europako diziplina anitzeko unibertsitate nagusietako bat da. 2017tik, Bordeleko Unibertsitatea Euskampus Fundazioko Patronatuko kidea da.\nOhorezko patronatukidea (2012)\nEntitateak, diziplinak, pertsonak KONEKTATU eta jakintza eta irtenbideak BATERA SORTU, GUZTION ONERAKO\nAurkeztutako eginkizunek eta ikuspegiak 5 zutabe dituzte eta oinarri komun bat:\n1. zutabea: Goi mailako hezkuntza, zientzia, teknologia eta kultura, beharrezko baldintza gisa\n2. zutabea: Elkarlana eta ekimen sena\n3. zutabea: Aniztasuna ikuspegi sistemikotik eta inklusibotik\n4. zutabea: Parte hartzearen kultura, elkarrekin sortzearen bidez\n5. zutabea: Berrikuntza eta inpaktu arduratsuak\nUnibertsitateek ematen duten goi mailako hezkuntza, zientzia, teknologia, kultura eta, oro har, gure mundu natural, gizatiar eta sozialaren ezagutza, bere forma guztietan, zorroztasun eta osotasun intelektualez sortua, bidezko etorkizun jasangarrirako bilakaerak eta trantsizio sozialek erakartzen duten eraldaketa kolektiboaren funtsezko parte dira.\nNahiz eta ezagutza beharrezko baldintza den, ez da nahikoa munduan aldaketa eragiteko. Hori dela eta, laguntza praktikoa, egokia, aktiboa eta etengabea eman behar zaie erakundeei eta komunitate akademikoari, ikertzaileari eta ikasle komunitateari, lankidetza jarduera ugari antola ditzaten akademikoak eta ikertzaileak ez diren erakundeekin, pribatu eta publikoekin, eta, hala, elkarren onurarako ezagutza fluxua ezartzeko eta “ulertzetik” “konpontzera” eta “jakitetik” “egitera” igarotzeko urratsa sustatzeko.\nBenetako elkarlaneko ikuspegi horrek eta gizarte trantsizioen erronka konplexuek eskatzen dute eraginkortasunez integratzea tokiko eta nazioarteko kultura ikuspegien aniztasuna, zientziako espezialitate eta diziplinak, generokoak eta hainbat eragileren posizio, sentsibilitate eta interesekoak, bakoitzaren berezitasunak galdu gabe, eta beren autonomiari eutsiz, parte diren sistemarekin bat.\nBaterako sorkuntza da baterako lidergo inklusiboa eguneratzeko eta gauzatzeko palankarik eraginkorrena; horrek entzute aktiboa eta sorkuntza elkarrizketak sustatzea dakar, gure ezagutza arloa eta gure ohiko lan eremua irekitzea eta zabaltzea, gure autonomia indibiduala subiranotasuna eskuzabaltasunez ematen diogun erkidego fluxuarekin sinkronizatzea, gure interes partikularrak gainditzen dituzten erronka konplexuei erantzun kolektiboak emateko. Hori guztia pertsonen kolektibo baten sormena pizten duten zenbait metodologiaren eta parte hartzearen bidezko formulen bidez egiten da.\nBerrikuntza da giza kolektiboei eta/edo ekosistema naturalei balioa ematen dien aldaketa bat sartzea (produktua, prozedura, prozesua, zerbitzua, programa, etab.). Inpaktua da berrikuntza horrek giza kolektibo eta/edo ekosistema natural horietan eragindako eta mantendutako aldaketa. Berrikuntza bat arduratsua da, inpaktu positiboa eragiten duenean honako ikuspegi hirukoitz honetatik: desiragarritasuna, jasangarritasuna eta onargarritasun etikoa. Modu operatiboan, esan genezake egungo esparruan berrikuntza bat arduratsua dela garapen jasangarrirako helburuak betetzen laguntzen duenean eta guztion onurarako denean.\nOINARRIA: UPV/EHU, Bordeleko Unibertsitatea, Tecnalia eta DIPC aliantza estrategikoa\nEuskampus Fundazioa eremu instituzional bat da, bere patronatuko kide sortzaileen –UPV/EHU, Tecnalia, DIPC eta Bordeleko Unibertsitatea– osagarritasunean eta ikuspegi partekatuan oinarritua, bere aliantza estrategikoa zabaltzeko eta baterako harreman eta programa operatiboak antolatzeko, bai eta tokiko eta nazioarteko beste erakunde batzuekin ere, eta, hala, balio bereizgarri bat eskaintzeko, benetako lankidetzan eta gizartearekiko konpromisoan oinarritua.\nEuskampus Fundazioak bere lana balio multzo batean oinarrituta eta horiek gidatuta betetzen du:\nKonpromisoa eta leialtasuna\nEuskampus bere patronatukide fundatzaileen ikuspegi partekatuan oinarrituta sortu zen. Urte hauetan ekintza eremua dibertsifikatuz joan da, beste entitate batzuek erakutsi duten konfiantzari esker. Horiek guztiak dira gure lanaren jatorria eta oinarria, eta haien misioa betetzen laguntzen diegu, eta haien ahaleginaren emaitza aitortu eta ikusarazten dugu.\nSinkronikotasuna eta transzendentzia\nEuskampusek bere erakundearen eta berarekin lan egiten duten patronatukideen eta entitateen mugak gainditzen dituen osotasun baten parte izatearen kontzientzia osotik dihardu. Hori dela eta, aktiboki entzuteko eta enpatia izateko jarrera etengabea du, parte den sistemarekin batera ibiltzeko eta sistema hori bera ibilarazteko, eta, hala, interes partikularretatik haratago guztion ongia bilatzetik sortzen den oparotasuna sortzeko.\nArintasuna eta pragmatismoa\nErrealitate aldakor eta konplexu batek ez du uzten erronka bakoitzari erantzun perfektua eta berehalakoa ematea. Hori dela eta, Euskampusek ‘prototipatu azkarraren’ alde egiten du, zeinak aukera ematen baitu prozesua eta programa bakoitzaren bideragarritasuna eta inpaktua baloratzeko. Egokitasuna egiaztatuta, hainbat bertsio zabaldu dira, askotariko interes taldeekin lankidetzan, ezarpena pixkanaka hobetu eta finkatzeko.\nSormena eta bikaintasuna\nEuskampusek entusiasmo giroa eragiten du, eta horrek ideia berriak sortzen, mugak gainditzen eta erakundeak eta kolektiboak beren erosotasun eremutik ateratzen laguntzen du. Era berean, zorroztasuna eta emaitzetarako orientazioa bultzatzen du, eta etekin handiena ekartzen elkarlaneko programa eta proiektu berritzaileen diseinuan eta garapenean.\nMalgutasuna eta aukera\nEuskampus entitate dinamikoa da; eboluzio etengabean dago, eta inguruneko eta berarekin lanean ari diren kolektiboen beharretara egokitzen da. Formula eta ikuspegi zurrunegiak alde batera utzi, eta eskarien berezitasunak lehenesten ditu; hala, “neurrira eginiko jantziak” sortzen ditu, eta horrek aukera ematen du irtenbide berritzaileak emateko eta une oro prozedura eta esku hartzeetan gardentasuna bermatzeko.\nInklusibotasuna eta integrazioa\nEuskampus erakunde txikia da, baina sare sozial eta komunitate oso handiekin eta ezagutzako diziplina, kultura, hizkuntza eta tradizio eta asmo estrategiko eta ingurune operatibo oso anitzetan lan egiten du. Bere programa eta proiektu guztietan edo parte hartzen duen guztietan, aniztasun horren integrazio orekatua, elkarrenganako konfiantza eta eskuzabaltasuna eta kultura aniztasuna eta eleaniztasuna sustatzen ditu.\nHazkundea eta ahalduntzea\nEuskampus garapen pertsonal eta profesionaleko espazio bat da, eta erakundearen parte diren pertsonen konfiantzan, erantzukizunean eta elkarrenganako errespetuan oinarritzen da. Euskampus espazio malgua eta tolerantea da bakoitzaren ideia eta jarduteko erritmoetarako, eta banakako talentua loratzea sustatzen du, talde lanarekin konbinatuta . Pertsona bakoitzak multzoari egiten dio ekarpena, eta kolektibitateak aberastu egiten du bilakaera eta banakoaren hazkundea.\nGURE FUNTSEZKO GAITASUNAK\nEuskampus Fundazioak bete dituen lehenengo hamar urte hauetan, hainbat gaitasun eskuratu dira, besteak beste, antolaketa arloan. Horien artean, honako hauek nabarmentzen dira:\nIngurune konplexuetan lidergo eraldatzailea.\nDiziplinartekotasuna eta lankidetza akademikoa kudeatzea.\nNazioarteko kulturarteko gaitasunak eta hizkuntza ezberdintasunen kudeaketa. Horren bidez, dibertsitatea ikuspegi globaletik aberasgarria izatearen kontzientzia sortzen du.\nGoi mailako hezkuntzarako eta jarduera akademikorako nazioarteko metrikak eta estandarrak menderatzea.\nPrograma operatiboek sortutako eragina eta gizarte balioaren neurketa.\nLankidetzan oinarritutako ikerketako askotariko kultura eta dinamiken ezagutza sakona.\nGoi mailako hezkuntzako, ikerketako eta berrikuntzako programa eta politika publikoak menderatzea.\nEzberdintasunak kudeatzeko diskrezioa eta diplomazia.\nLankidetza prozesuak ahalbidetzea, bai aurrez aurreko saioen bai online formatukoen bitartez.\nEkitaldiak eta jardunaldiak diseinatzea eta kudeatzea, bai aurrez aurrekoak bai online formatukoak, eleaniztasuna bereziki zainduz eta sustatuz.\nZientziarekin eta teknologiarekin lotuta dauden gizarte proiekzioko edukiak hizkuntza anitzetan zabaltzea formatu askotan.


Fake news - Ikma, teknologia lagun\nSeguru entzun duzuela noizbait albiste faltsuen inguruan, eta seguru eskuartean mota honetako albisteak ere jaso dituzuela. Argitalpen honetan, albiste faltsuak zer diren ikusiko dugu eta, honekin batera, albiste faltsuak nola identifikatu ditzakegun aztertuko dugu, benetako albisteengandik zer bereizten dien identifikatuz.\nZer dira Fake news-ak?\nAlbiste faltsuak edo Fake news-ak jendea desinformatzea, engainatzea eta manipulatzea helburu duten, eta sarean zabaltzen diren albisteak dira. Bere helburua argia da: jendea nahastea, erabaki pertsonaletan eragitea edo, are gehiago, etekinen bat lortzeko mekanismo gisa erabiltzea.\nAlbiste mota hauen difusio maila oso handia da, batez ere, sare sozialei eta mezularitza zuzeneko aplikazioei esker, non albisteak abiadura azkarrean trukatzen eta zabaltzen diren. Horrela, denbora gutxian, albiste faltsu bat milaka pertsonen gailu teknologikoetara iristen da inongo esfortzurik egin behar izan gabe.\nKasu batzuetan, fake news-ak propaganda modu bat bezala ere erabili daitezke eta, batzuetan, hedabide handi eta ezagunenetara iristeko modua aurki dezakete (mainstream).\nClaire Wardlek, fake news-etan espezialista denak, “informazio kutsatzaile” bezala definitzen ditu. Hiru mota bereizten ditu:\nMis-informazioa: Online agertzen den eduki kaltegarririk gabeko informazio faltsua.\nDes-informazioa: Asmo kaltegarri baterako sortu eta partekatzen den informazio faltsua.\nMal-informazioa: Kaltea eragiteko asmoz, benetako informazioa partekatzea.\nBatetik, desinformazioarena. Frogaturik ez dauden albisteen zabalkundeak desinformazio egoera bat eragiten du gizartean, guztiz egiazkoak ez diren albisteez inguraturik ikusten dituztelako euren buruak.\nBestetik, malwareen infekzioa eta datuen lapurreta ere gertatu daiteke. Albiste faltsu bat irakurtzeko, normalean, ezagutzen ez dugun web-orrialde edo esteka batera sartu behar izaten dugu eta bertan hainbat eskakizun onartu behar izaten dira, edota kontu bat sortu. Hori nahikoa izaten da malwareen bidez gure ordenagailu edo mugikorrak infektatzeko edota datu pertsonalak lapurtzeko.\nGure osasunean ere ondorio larriak izan ditzakete albiste faltsuek, izan ere, kasu askotan, osasun tratamenduei buruzkoak izaten dira albiste hauek. Horrela, inongo osasun ziurtagiririk ez duten tratamenduak baliatzen baditugu, arriskuan jar dezakegu gure burua.\nEnpresa, erakunde edota pertsona desberdinen ospea ere kolokan jarri dezakete fake news-ek. Zer gertatuko litzateke enpresa bati buruzko albiste txar bat sarean zabalduko balitz? Seguraski bezeroek enpresa horrekiko zuten konfiantza guztiz galduko litzatekeela, baina albiste hori gezurra balitz? Albiste faltsuak kontutan hartu beharreko albisteak dira eta ondorio desberdinak eragin ditzakete. Hauteskundeetako emaitzak guztiz baldintzatu dezakete albiste faltsuek.\nOrduan, zer egin dezakegu albiste bat faltsua den jakiteko? Kasu honetan, ikertzaile batek egiten duen bezala, zenbait puntu aztertu beharko ditugu eta galdera desberdinak egin beharko dizkiogu geure buruari. Galdera kritikoak egin kontsumitzen duzun edozein albisteren inguruan, batez ere gehiegizkoa edo egia izateko onegia iruditzen bazaizu. Azkenean, errealak edo faltsuak diren albisteak zeintzuk diren egiaztatu nahiko duzu, bereziki zure familiarekin edo lagunekin albiste bat partekatu nahi baduzu.\nIturria begiratu. Zein webgunetik dator? Zein da webgune honen asmoa? Ze ospe mota dauka webgune honek? Bere URLa segurua al da?\nIzenburua baino haratago joan. Ez geratu izenburuarekin eta albistearen edukian murgildu. Artikuluak esperientzia pertsonalik aipatzen du? Zein hitz mota erabiltzen dira? Ba al dago judizioetan oinarritutako hitzik (“gehiegizkoa”, “zentzugabea”, “sinestezina” eta antzeko terminoak)?\nFormatua egiaztatu. Gaizki idatzita dago? Ortografia-akatsak ditu? Argazkiak eta irudiak kalitate txarrekoak al dira?\nAutoreak egiaztatu. Errealak dira? Ba al dute esperientziarik arlo horretan?\nArgitaratze data egiaztatu. Noizkoa da albistea? Eguneratuta dago? Duela urte askotako albistea al da?\nAlbisteak aipatzen dituen iturriak aztertu. Ikerketa bati aipamena egiten badiote, egin klik aipamenean eta ikerketa irakurri. Lehen mailako iturriak erabiltzen ditu?\nGaldetu ea txantxetako albiste bat den. Txantxetako albiste bat da? Kritika umoretsu bat al da? Satira bat izan daiteke?\nOndorioz, albiste baten egiazkotasunari buruzko zalantzaren aurrean, ez partekatu. Ez bihurtu fake news sortzaileen peoi bat, eta saihestu mezu faltsua zabaltzeko erabiltzea. Albistea oso kezkagarria dirudien arren, hartu segundu batzuk zure kontaktuetara bidaltzea justifikatuta dagoen pentsatzeko. Sen ona erabili itzazu!\nPosta elektronikoa: alternatiba seguruak


Oilasko “finger” osasungarriak – On Ekin nutrición y dietética\nOilasko “finger” osasungarriak\nEtxeko haur zein nagusientzat plater berezi moduan jaten dugun errezeta hau zergatik ez dugu egunerokotasuneko plater bihurtzen zenbait osagai aldatuta?\nGaur oilaskoa modu osasungarrian arrautzaztatuta errezeta paregabe hau lortu dugu, probatu nahi?\nArtozko zereal katilukada bat\nOloa irina katilukada bat\nLehenengo, oilasko paparra zati luzeetan moztuko dugu, gutxi gora behera 1,5cm*4cm tamainan.\nOndoren arrautzaztatu egingo ditugu oilasko zatitxoak. Horretarako, katilu batean artozko zerealak (eskuekin txikituta), beste batean arrautza irabiatuta eta bestean oloa irina jarriko ditugu. Azken honi, baratxuri hautsa eta pipermina gehituko dizkiogu.\nOilasko zatitxoak hartu eta lehenengo irinetatik, gero arrautzatik eta gero artozko zerealetatik pasatuko ditugu.\nOstean, labeko erretiluan jarriko dugu dena, 180ºC-an 15-20 minutuz kozinatu eta prest izango ditugu gure oilasko “finger”ak!\n“Ferrero” magdalenak “Conguito” osasungarriak